text:
Eba le Tumelo e Tiilego Mmušong
“Tumelo ke tebelelo e kgonthišeditšwego ya seo se holofetšwego.”—BAHEB. 11:1.
1, 2. Ke’ng seo se tlago go matlafatša kgodišego ya rena ya gore Mmušo wa Modimo o tla phethagatša morero wa gagwe ka batho, gona ka baka la’ng? (Bona seswantšho se se lego ka mo godimo.)
GANTŠI rena Dihlatse tša Jehofa re bolela gore Mmušo wa Modimo ke tharollo e nnoši ya mathata a rena ka moka, e bile re botša batho ka phišego therešo ye ya bohlokwa yeo e lego ka Mangwalong. Le gona re kgothatšwa kudu ke kholofelo yeo re e newago ke Mmušo wo. Lega go le bjalo, re kgodišegile gakaaka’ng gore Mmušo wa Modimo ke pušo ya kgonthe yeo e tlago go phethagatša morero wa yona? Re na le mabaka afe a go ba le tumelo e tiilego Mmušong wo?—Baheb. 11:1.
2 Mmušo wa Mesia o hlomilwe ke Ramatlaohle ka boyena e le gore a phethe morero wa gagwe wa mabapi le tlholo ya gagwe. Mmušo wo o theilwe motheong o tiilego, e lego tshwanelo ya Jehofa ya go buša. Dikarolo tša bohlokwa tša Mmušo wo, e lego kgoši ya wona, babušigotee le yona le bao ba tlago go ba buša, ka moka di theilwe semolao go dirišwa dikgwerano, ke gore ditumelelano goba ditokišetšo tša semolao tšeo di dirilwego ke Modimo goba Morwa wa gagwe e lego Jesu Kriste. Go naganišiša ka dikgwerano tše go tla oketša kwešišo ya rena ya gore ruri morero wa Modimo o tla phethagala e bile go tla re thuša go bona kamoo Mmušo wo o theilwego ka go tia.—Bala Baefeso 2:12.
3. Re tlo ahlaahla’ng sehlogong se le go se se latelago?
3 Beibele e bolela ka dikgwerano tše tshelelago tša motheo tšeo di lego mabapi le Mmušo wa Mesia woo kgoši ya wona e lego Kriste Jesu. Ke (1) kgwerano ya Aborahama, (2) kgwerano ya Molao, (3) kgwerano ya Dafida, (4) kgwerano ya moperisita yo a swanago le Melekitsedeke, (5) kgwerano e mpsha le (6) kgwerano ya Mmušo. Anke re ahlaahleng kamoo kgwerano e nngwe le e nngwe e tswalanago le Mmušo e bile e thušago go phethagatša morero wa Modimo ka lefase le ka batho.—Bona tšhate yeo e rego, “ Kamoo Modimo a Tlago go Phethagatša Morero wa Gagwe.”
KHOLOFETŠO YEO E UTOLLAGO KAMOO MORERO WA MODIMO O TLAGO GO PHETHAGALA KA GONA
4. Go etša ge go boletšwe go Genesi, ke ditaelo dife tšeo Jehofa a ilego a di bolela mabapi le batho?
4 Ka morago ga gore Jehofa a lokišeletše lefase le la rena le lebotse gore le tlo dulwa ke batho, o ile a bolela ditaelo tše di latelago tše tharo mabapi le batho: Modimo o be a tla bopa batho ka seswantšho sa gagwe, batho ba be ba tla dira gore lefase ka moka e be Paradeise le go le tlatša ka batho bao ba lokilego, le gona batho ba ile ba iletšwa go ja dienywa tša sehlare sa go tseba botse le bobe. (Gen. 1:26, 28; 2:16, 17) Go be go sa nyakege dilo tše dingwe. Ka morago ga gore motho a bopše, go be go nyakega feela gore a latele tše pedi tša ditaelo tšeo di boletšwego ka mo godimo e le gore morero wa Modimo o phethagale. Bjale go tlile bjang gore go nyakege dikgwerano?
5, 6. (a) Sathane o ile a dira’ng go leka go folodiša morero wa Modimo? (b) Jehofa o ile a arabela bjang go kgang yeo Sathane a e rotošitšego kua Edene?
5 Sathane Diabolo o ile a thoma borabele e le gore a folodiše morero wa Modimo. O ile a dira seo ka go tutuetša batho gore ba se kwe taelo yeo Modimo a bego a ba neile yona. O ile a goketša mosadi wa pele e lego Efa gore a se kwe taelo ya Modimo ya gore a se je dienywa tša sehlare sa go tseba botse le bobe. (Gen. 3:1-5; Kut. 12:9) Ka go dira seo, Sathane o ile a hlohla tshwanelo ya Modimo ya go buša dibopiwa tša Gagwe. Ka morago, Sathane gape o ile a latofatša bahlanka ba botegago ba Modimo gore ba mo hlankela ka baka la boithati.—Jobo 1:9-11; 2:4, 5.
6 Jehofa o be a tla arabela bjang go kgang yeo Sathane a e rotošitšego kua Edene? Ke therešo gore ge nkabe Modimo a ile a fediša marabele ao, o be a tla ba a fedišitše le borabele bja ona. Eupša seo gape se be se tla dira gore morero wa Modimo wa gore lefase le tlale ka bana bao ba kwago ba Adama le Efa o se ke wa phethagala. Go e na le gore Mmopi yo bohlale a bolaye marabele ao ka yona nako yeo, o ile a arabela ka go bolela boporofeta bjo bo kgahlišago—e lego kholofetšo ya kua Edene—go kgonthišetša gore se sengwe le se sengwe seo a se boletšego se tla phethagala.—Bala Genesi 3:15.
7. Kholofetšo ya kua Edene e re nea kgonthišetšo efe ka noga le peu ya yona?
7 Ka kholofetšo ya kua Edene, Jehofa o ile a ahlola noga le peu ya yona tšeo di emelwago ke Sathane Diabolo le bohle bao ba bego ba tla ema le yena tabeng ya go gana gore Modimo ke yena a nago le tshwanelo ya go buša. Modimo wa therešo o ile a nea peu ya mosadi wa gagwe wa legodimong matla a go fediša Sathane. Ka go re’alo, kholofetšo ya kua Edene ga se ya gatelela feela gore mothomi wa borabele bja kua serapeng sa Edene le ditlamorago tša bjona ka moka di tla fedišwa, eupša gape e bontšha kamoo se se tlago go dirwa ka gona.
8. Re tseba’ng ka mosadi le peu ya gagwe?
8 Peu ya mosadi e be e tla ba mang? Ka ge peu yeo e tlo pšhatla hlogo ya noga, ke gore, e tlo ‘fediša’ sebopiwa sa moya e lego Sathane Diabolo, gona e swanetše go ba e be e tlo ba motho wa moya. (Baheb. 2:14) Ka go re’alo, mosadi yo a bego a tla belega peu yeo le yena e be e tlo ba wa moya. Gaešita le ge peu ya noga yona e ile ya ata, go ile gwa feta nywaga e ka bago e 4 000 ka morago ga ge Jehofa a boletše kholofetšo ya kua Edene go sa tsebje gore mosadi le peu ya gagwe ke bomang. Nywageng yeo ka moka, Jehofa o ile a dira dikgwerano tše mmalwa tšeo di thušago bahlanka ba Gagwe go tseba peu yeo le go ba kgonthišetša gore peu yeo ke yona yeo Modimo a tlago go e diriša go fediša masetlapelo ka moka ao Sathane a a baketšego batho.
KGWERANO YEO E HLAOLAGO PEU
9. Kgwerano ya Aborahama ke’ng, gona e thomile go šoma neng?
9 Nywaga e ka bago e dikete tše pedi ka morago ga gore Jehofa a botše Sathane kotlo ya gagwe, o ile a laela mopatriareka Aborahama gore a tloge motseng wa gabo wa Uri kua Mesopotamia gomme a ye nageng ya Kanana. (Dit. 7:2, 3) Jehofa o ile a re go yena: “Tloga nageng ya geno le go metswalo ya gago le ntlong ya tatago o ye nageng yeo ke tlago go go bontšha yona; go wena ke tla ntšha setšhaba se segolo, ka go šegofatša ka ba ka dira gore leina la gago e be le legolo; wena o be tšhegofatšo. Ke tla šegofatša bao ba go šegofatšago, ka rogaka yoo a go rogago, gomme malapa ka moka a mo lefaseng a tla šegofatšwa ka wena.” (Gen. 12:1-3) Ye ke pego ya mathomo e ngwadilwego ya kgwerano ya Aborahama—e lego kgwerano yeo Jehofa Modimo a e dirilego le Aborahama. Ga go tsebje gabotse gore ke neng moo Jehofa a ilego a dira kgwerano le Aborahama ka lekga la mathomo. Lega go le bjalo, kgwerano ye e thomile go šoma ka 1943 B.C.E., ge Aborahama wa nywaga e 75 a be a tloga Harane gomme a tshela Noka ya Eforate.
10. (a) Aborahama o bontšhitše bjang gore o be a na le tumelo e tiilego dikholofetšong tša Modimo? (b) Ke ditaba dife tšeo Jehofa a ilego a di utolla ganyenyane-ganyenyane ka peu ya mosadi?
10 Jehofa o ile a bušeletša kholofetšo ya gagwe go Aborahama ka makga a mmalwa, gomme nako e nngwe le e nngwe a oketša ka ditaba tše itšego. (Gen. 13:15-17; 17:1-8, 16) Ge Aborahama a be a bontšha gore o na le tumelo e tiilego dikholofetšong tša Modimo ka go dumela go dira sehlabelo ka morwa a nnoši wa gagwe, Jehofa o ile a tiišetša kgwerano yeo a bego a e dirile le yena ka go mo kgonthišetša gore seo a mo holofeditšego sona se tla phethagala. (Bala Genesi 22:15-18; Baheberu 11:17, 18.) Ka morago ga gore kgwerano ya Aborahama e thome go šoma, Jehofa o ile a utolla ganyenyane-ganyenyane ditaba tša bohlokwa mabapi le peu ya mosadi. Peu yeo e be e tla tšwa lelokong la Aborahama, e be e tla ata, go yona go be go tla tšwa dikgoši, e be e tla fediša manaba ka moka le gona e be e tla ba tšhegofatšo go batho ba bangwe ba bantši.
11, 12. Mangwalo a bontšha bjang gore kgwerano ya Aborahama e na le phethagalo e kgolo, gona seo se bolela’ng go rena?
11 Gaešita le ge kgwerano ya Aborahama e ile ya phethagala ka tsela ya kgonthe go ditlogolo tša gagwe ge di be di hwetša Naga ya Kholofetšo, Mangwalo a bontšha gore kgwerano yeo e be e tla phethagala le ka tsela ya moya. (Bagal. 4:22-25) Moapostola Paulo o ile a budulelwa go hlalosa gore phethagalong ye e kgolo, karolo ya pele ya peu ya Aborahama ke Kriste gomme karolo ya bobedi e šupa go Bakriste ba 144 000 bao ba tloditšwego ka moya. (Bagal. 3:16, 29; Kut. 5:9, 10; 14:1, 4) Mosadi yo a tšweletšago peu yeo ke “Jerusalema ya godimo,” e lego karolo ya legodimong ya mokgatlo wa Modimo, yeo e bopšago ke dibopiwa tše di botegago tša moya. (Bagal. 4:26, 31) Go etša ge kgwerano ya Aborahama e holofeditše, peu ya mosadi e tla tlišetša batho ditšhegofatšo.
12 Kgwerano ya Aborahama e bolela ka Kgoši ya Mmušo wa Modimo le babušigotee le yona, gomme kgwerano yeo ke motheo wa semolao wa Mmušo wa magodimong. (Baheb. 6:13-18) Kgwerano ye e tla šoma go fihlela neng? Genesi 17:7 e re: “Kgwerano yeo e tla ba ya go iša mehleng ya neng le neng.” E tla šoma go fihlela Mmušo wa Mesia o fediša manaba a Modimo gomme batho ka moka ba lefaseng ba šegofaditšwe. (1 Bakor. 15:23-26) Ge e le gabotse, bao ba tlago go phela mo lefaseng ba tla holega ka mo go sa felego. Kgwerano yeo Modimo a e dirilego le Aborahama e bontšha gore Jehofa o tloga a ikemišeditše go phethagatša morero wa gagwe wa gore batho ba lokilego ba “tlale lefase”!—Gen. 1:28.
KGWERANO YEO E KGONTHIŠETŠAGO GORE MMUŠO WO E TLA BA WA KA MO GO SA FELEGO
13, 14. Kgwerano ya Dafida e kgonthišetša’ng mabapi le pušo ya Mesia?
13 Kholofetšo ya kua Edene le kgwerano ya Aborahama di bontšha ntlha ya bohlokwa ya gore bogoši bja Jehofa ka Mmušo wa Mesia bo theilwe ka go tia ditekanyetšong tša Modimo tša go loka. (Ps. 89:14) Na ka letšatši le lengwe Mesia o tla buša gampe gomme gwa nyakega gore pušo ya gagwe e fedišwe? Go na le kgwerano e nngwe ya semolao yeo e kgonthišetšago gore seo se ka se tsoge se diragetše.
14 Jehofa o ile a dira kholofetšo e itšego go Kgoši Dafida wa Isiraele ya bogologolo. Kholofetšo yeo e bitšwa kgwerano ya Dafida. (Bala 2 Samuele 7:12, 16.) Jehofa o ile a dira kgwerano ye le Dafida ge a be a buša kua Jerusalema, a mo holofetša gore Mesia e tla ba setlogolo sa gagwe. (Luka 1:30-33) Ka go re’alo, Jehofa o ile a hlalosa ka mo go oketšegilego gore peu yeo e be e tla tšwa kae gomme a bolela gore mojabohwa wa Dafida o be a tla ba le “tshwanelo ya molao” ya go dula sedulong sa bogoši sa Mmušo wa Mesia. (Hesek. 21:25-27) Ka Jesu, sedulo sa bogoši sa Dafida “se tla dula se le gona go iša mehleng ya neng le neng.” Ee, peu ya Dafida “e tla ba gona go iša mehleng ya neng le neng, le sedulo sa gagwe sa bogoši sa ba gona go etša letšatši.” (Ps. 89:34-37) Ruri Mesia a ka se tsoge a bušitše gampe, le gona mmušo wa gagwe o tla phetha dilo tšeo di tlago go dula di le gona ka mo go sa felego!
KGWERANO YEO E DIRAGO GORE GO NYAKEGE MOPERISITA
15-17. Go ya ka kgwerano ya moperisita yo a swanago le Melekitsedeke, peu ya mosadi e be e tla hlankela gape e le eng, gona ka baka la’ng?
15 Gaešita le ge kgwerano ya Aborahama le kgwerano ya Dafida di kgonthišetša gore peu ya mosadi e tla ba kgoši, seo se nnoši ga se sa lekana go tlišetša batho ba ditšhaba ka moka ditšhegofatšo. E le gore ba šegofatšwe e le ka kgonthe, ba tla swanelwa ke go lokollwa sebeng gomme ba tlišwe ka lapeng la Jehofa la legohleng. E le gore se se kgonege, go be go tla nyakega gore peu e hlankele gape e le moperisita. Mmopi yo bohlale o dirile gore se se kgonege ka go dira tokišetšo e nngwe ya semolao, e lego kgwerano ya moperisita yo a swanago le Melekitsedeke.
16 Jehofa o ile a utollela Kgoši Dafida gore O be a tla dira kgwerano yeo e nago le merero e mebedi le Jesu. Wa pele e be e le wa gore Jesu a tle a ‘dule ka letsogong le letona la Modimo’ go fihlela a fenya manaba a gagwe gomme wa bobedi a be “moperisita go iša mehleng ya neng le neng go ya ka mokgwa wa Melekitsedeke.” (Bala Psalme 110:1, 2, 4.) Ke ka baka la’ng e be e tla ba moperisita “ka mokgwa wa Melekitsedeke”? Ka gobane nako e telele pele ga ge ditlogolo tša Aborahama di ka dula Nageng ya Kholofetšo, Melekitsedeke, yo e bego e le kgoši ya Salema, o ile a hlankela e le “moperisita wa Modimo Yo Godimodimo.” (Baheb. 7:1-3) O be a kgethilwe ke Jehofa ka go lebanya gore a dire seo. Ke yena feela yo go bolelwago ka yena ka Mangwalong a Seheberu yoo a ilego a hlankela e le kgoši e bile e le moperisita. Go feta moo, ka ge go se na pego ya motho yo a hlanketšego maemong a ka bobedi pele ga gagwe goba yo a ilego a mo hlatlama, a ka bitšwa “moperisita [wa] ka mehla le mehla,” goba wa ka mo go sa felego.
17 Jesu o kgethilwe ka go lebanya gore e be moperisita ka kgwerano ye yeo Jehofa a e dirilego le yena, le gona o tla dula e le “moperisita ka mo go sa felego ka mokgwa wa Melekitsedeke.” (Baheb. 5:4-6) Se se bontšha gabotse gore Jehofa o itlamile semolao gore o tla diriša Mmušo wa Mesia go phethagatša morero wa gagwe wa mathomong mabapi le batho mo lefaseng.
MMUŠO WO O THEILWE DIKGWERANONG TŠA SEMOLAO
18, 19. (a) Dikgwerano tšeo re di ahlaahlilego go fihla ga bjale di bontšha’ng ka Mmušo? (b) Ke potšišo efe yeo re tlago go e ahlaahla sehlogong se se latelago?
18 Ge re lebelela dikgwerano tšeo re di ahlaahlilego, re kgona go bona kamoo di tswalanago ka gona le Mmušo wa Mesia le kamoo Mmušo wo o theilwego ka go tia ditumelelanong tša semolao. Kholofetšo ya kua Edene e tlama Jehofa gore a phethagatše morero wa gagwe ka lefase le batho a diriša peu ya mosadi. Peu yeo e be e tla ba mang, gona e be e tla hlankela e le eng? Kgwerano ya Aborahama e re nea dikarabo.
19 Kgwerano ya Dafida e bontšha moo yoo e bego e tla ba karolo ya pele ya peu a bego a tla tšwa gona e bile e mo nea tshwanelo ya go buša lefase e le gore dilo tšeo di tlago go phethwa ke Mmušo wo e be tša ka mo go sa felego. Kgwerano ya moperisita yo a swanago le Melekitsedeke e kgonthišetša gore peu yeo e tla hlankela e le moperisita. Lega go le bjalo, Jesu o tla be a se noši go thuša batho gore ba boele ba phethagale. Go na le ba bangwe bao le bona ba tloleditšwego go tlo hlankela e le dikgoši le baperisita. Ba be ba tla tšwa kae? Re tla ahlaahla seo sehlogong se se latelago.


c: text/html

text:
KGAOLO 50
Go Itokišetša go Dira Boboledi go sa Šetšwe Tlaišo
MATEO 10:16–11:1 MAREKA 6:12, 13 LUKA 9:6
JESU O TLWAETŠA BAAPOSTOLA LE GO BA ROMA
Jesu o nea baapostola ba gagwe ditaelo tše di kgahlišago tša kamoo ba ka dirago modiro wa boboledi ge ba dutše ba sepela ka babedi ka babedi. Lega go le bjalo, ga a felele moo. Ka botho o ba lemoša ka baganetši. O re: “Bonang! Ke le roma bjalo ka dinku gare ga diphiri . . . Le itote bathong, gobane ba tla le gafela dikgorong tša lefelong leo gomme ba le otla disinagogeng tša bona. Ee, le tla gogelwa pele ga babuši le dikgoši ka baka la ka.”—Mateo 10:16-18.
Ee, balatedi ba Jesu ba ka lebeletšana le tlaišo e šoro, lega go le bjalo o ba holofetša ka go ba bea pelo, o re: “Ge ba le gafa, le se ke la belaela mabapi le kamoo le tlago go bolela ka gona goba seo le tlago go se bolela, gobane seo le tlago go se bolela le tla se newa ka nako yeo, gobane bao ba bolelago ga se lena feela, eupša ke moya wa Tatago lena wo o bolelago ka lena.” Jesu o tšwela pele ka gore: “Ngwanabo motho o tla gafela ngwanabo lehung, tate a gafele ngwana wa gagwe lehung, bana ba tsogele batswadi matla gomme ba ba dira gore ba bolawe. Le tla ba ba hloilwego ke batho bohle ka baka la leina la ka, eupša yo a kgotleletšego go fihla bofelong ke yena a tlago go phološwa.”—Mateo 10:19-22.
Ka ge modiro wa boboledi e le o bohlokwahlokwa, Jesu o gatelela go nyakega ga temogo e le gore balatedi ba gagwe ba dule ba lokologile go dira modiro wo. O re: “Ge ba le tlaiša motseng o mongwe, le tšhabele go o mongwe, gobane ruri ke re go lena: Le gatee le ka se fetše tikologo ya metse ya Isiraele go fihla Morwa wa motho a goroga.”—Mateo 10:23.
Ruri Jesu o nea baapostola ba gagwe ba 12 ditaelo tše kgethegilego, ditemošo le kgothatšo! Lega go le bjalo, o ka bona gore mantšu a a šoma le go bao ba tla tšeago karolo modirong wo wa boboledi le ka morago ga lehu le tsogo ya gagwe. Se se bontšhwa ke ge a bolela gore barutiwa ba gagwe ba tla ‘hloiwa ke batho ka moka,’ e sego feela bao baapostola ba romilwego go yo bolela le bona. Go feta moo, ga go moo re balago gore baapostola ba ile ba gogelwa go babuši le dikgoši nakong ye ya lesolo le lekopana la boboledi kua Galilea goba gore ba ile ba gafelwa lehung ke ditho tša malapa a bona.
Go molaleng gore ge Jesu a botša baapostola dilo tše o naganne ka seo se tla diregago nakong e tlago. Ela hloko gore mantšu a gagwe a be a era gore barutiwa ba gagwe ba ka se fetše tikologo ya metse yeo ba bolelago go yona “go fihla Morwa wa motho a goroga.” Jesu o bontšha gore barutiwa ba gagwe ba ka se fetše go bolela ka Mmušo wa Modimo pele ga ge Kgoši e tagafaditšwego Jesu Kriste e goroga e le moahlodi yo a kgethilwego ke Modimo.
Ge ba le gare ba dira modiro wa boboledi, baapostola ga se ba swanela go makatšwa ke kganetšo yeo ba tla lebeletšanago le yona, ka gobane Jesu o re: “Morutiwa ga a fete morutiši wa gagwe, le mohlanka ga a fete mong wa gagwe.” Ntlha ya Jesu e a kwagala. O swarwa gampe e bile o a tlaišwa ka baka la go bolela ka Mmušo wa Modimo, gomme le bona ba tla lebeletšana le boemo bjo bo swanago. Lega go le bjalo, Jesu o ba kgothatša ka gore: “Le se ke la boifa bao ba bolayago mmele eupša ba sa kgone go bolaya moya; go e na le moo le boife yo a kgonago go fediša moya gotee le mmele Gehenna.”—Mateo 10:24, 28.
Jesu o beile mohlala tabeng ye. O kgotleletše lehu ka ntle le go boifa go e na le go kwanantšha potego ya gagwe ya go botegela Ramatlaohle, e lego Jehofa. Ke Modimo Ramatlaohle yo a kgonago go fediša “moya” wa motho (e lego dikholofelo tša motho tša bokamoso) goba yo a ka tsošago motho gore a thabele bophelo bjo bo sa felego. Ruri seo se swanetše go ba se ile sa kgodiša baapostola!
Jesu o bontšha tlhokomelo ya Modimo e lerato ka balatedi ba gagwe ka tsela ye. O re: “Na dithaga tše pedi ga di rekišwe ka tšhelete ya tšhipi ya theko e nyenyane? Lega go le bjalo, ga go le e tee ya tšona yeo e tlago go wela fase Tatago lena a sa tsebe. . . . Ka gona, le se ke la boifa: Le ba bohlokwa go feta dithaga tše dintši.”—Mateo 10:29, 31.
Molaetša wo Jesu a laelago barutiwa ba gagwe gore ba o bolele o tla aroganya malapa, ka ge ditho tše dingwe tša lapa di o amogela gomme tše dingwe di o gana. Jesu o hlalosa gore: “Le se ke la nagana gore ke tletše go tliša khutšo lefaseng.” Ruri go nyakega sebete gore setho sa lapa se amogele therešo ya Beibele. Jesu o re: “Yo a ratago tatagwe goba mmagwe kudu go mpheta ga se a ntshwanela, le yo a ratago morwa goba morwedi wa gagwe kudu go mpheta ga se a ntshwanela.”—Mateo 10:34, 37.
Lega go le bjalo, ba bangwe ba be ba tla amogela barutiwa ba gagwe gabotse. O re: “Mang le mang yo a neago yo mongwe wa ba banyenyane ba senwelo feela sa meetse a tonyago gore a nwe ka baka la ge e le morutiwa wa ka, ruri ke a le botša ke re: A ka se lobe moputso wa gagwe le gatee.”—Mateo 10:42.
Ka ge ba hlamilwe gabotse ka ditaelo, ditemošo le kgothatšo ya Jesu, baapostola ba “phatša selete seo go tloga motsaneng go ya motsaneng, ba bolela ditaba tše dibotse le go fodiša kae le kae.”—Luka 9: 6.
Ithute ka mo go oketšegilego
Baapostola ba Bolela ka Sebete
Go ile gwa direga’ng Monyanyeng wa Pentekoste? Manaba a ile a arabela bjang ge barutiwa ba Jesu ba be ba dira boboledi?
Kgotlelela ka Lethabo!
Bona seo se thušitšego Paulo le Silase gore ba dule ba thabile go sa šetšwe go tlaišwa.

robotstxt: allowed

filter: keep


text:
Kgaolo 2: Serapa se Sebotse
BONA lefase mo seswantšhong se! Ruri dilo ka moka ke tše dibotse! Bona bjang, dihlare, matšoba le diphoofolo ka moka. Na o ka kgona go šupa tlou le ditau?
Serapa se se sebotse se bile gona bjang? Anke re bone kamoo Modimo a ilego a re lokišeletša lefase ka gona.
Modimo o thomile ka go mediša bjang bjo botala gore bo apeše lefase. Le gona o ile a mediša dimela tša mehuta ka moka le dihlare. Dilo tše di thuša go dira gore lefase e be le lebotse. Eupša ga di dire seo feela. Tše dintši tša tšona di re nea dijo tše dibose kudu.
Ka morago Modimo o ile a dira dihlapi gore di phele ka meetseng gomme a dira dinonyana gore di fofe sebakabakeng. O ile a dira dimpša, dikatse le dipere; diphoofolo tše dikgolo le tše dinyenyane. Ke diphoofolo dife tšeo di phelago kgauswi le ga geno? Na ga se ra swanela go thabišwa ke gore Modimo o re diretše dilo tše ka moka?
Mafelelong Modimo o ile a dira karolo e nngwe ya lefase gore e be lefelo le lebotse kudu. O ile a bitša lefelo leo gore ke serapa sa Edene. Se be se ratega kudu. Dilo ka moka tša moo e be e le tše dibotse. Modimo o be a nyaka gore lefase ka moka le swane le serapa se se sebotse seo a se dirilego.
Eupša lebelela seswantšho se sa serapa gape. Na o a tseba gore ke eng seo Modimo a ilego a bona se se gona? Anke re bone.
Genesi 1:11-25; 2:8, 9.
Dipotšišo
- Modimo o ile a lokišeletša lefase bjang gore e be legae la rena?
- Bolela mehutahuta ya diphoofolo tšeo Modimo a di dirilego. (Lebelela seswantšho.)
- Ke ka baka la’ng serapa sa Edene se be se ratega kudu?
- Modimo o be a nyaka gore lefase ka moka le fetoge eng?
Dipotšišo tša tlaleletšo
- Bala Genesi 1:11-25.
Modimo o bopile eng letšatšing la boraro la tlholo? (Gen. 1:12)
Go ile gwa direga’ng letšatšing la bone la tlholo? (Gen. 1:16)
Ke mehuta efe ya diphoofolo yeo Modimo a ilego a e bopa letšatšing la bohlano le la botshelela? (Gen. 1:20, 21, 25)
- Bala Genesi 2:8, 9.
Ke dihlare dife tše pedi tše di kgethegilego tšeo Modimo a ilego a di mediša serapeng sa Edene, gona di be di swantšhetša’ng?


text:
Dipotšišo tša Beibele di a Arabja
Na lefase leo le se nago bodiidi le a kgonega?
Ngwaga le ngwaga bodiidi bjo bo feteletšego bo bolaya dimilione tša batho ka baka la phepompe le bolwetši. Le ge dikarolo tše dingwe tša lefase di humile kudu, batho ba bantši ba sa phela ka bodiidi bjo bo feteletšego. Beibele e bontšha gore bodiidi ke kgale e le bothata gare ga batho.—Bala Johane 12:8.
Go tla nyakega mmušo wo o bušago lefase ka moka gore bodiidi bo fele. Mmušo woo o tla swanelwa ke go ba le matla a go aba ditšweletšwa tša lefase ka tekatekano gotee le go fediša le dintwa, e lego tšeo di bakago bodiidi kudu. Modimo o holofeditše mmušo o bjalo wo o bušago lefase ka moka.—Bala Daniele 2:44.
Ke mang a ka fedišago bodiidi?
Modimo o kgethile Morwa wa gagwe e lego Jesu gore a buše batho ka moka. (Psalme 2:4-8) Jesu o tla hlakodiša badiidi le go fediša kgatelelo le bošoro.—Bala Psalme 72:8, 12-14.
Ka ge Jesu e le “Kgošana ya Khutšo” yeo go boletšwego ka yona e sa le pele, o tlo tliša khutšo ya lefase le tšhireletšego. Ka gona bohle bao ba lego lefaseng ba tla dula magaeng a bona, ba thabela mošomo o kgotsofatšago le mokhora wa dijo.—Bala Jesaya 9:6, 7; 65:21-23.
Ithute ka mo go oketšegilego
Ke Eng Seo Jesu a Tlago go se Dira Nakong e Tlago?
Jesu o tšea kgato gore a tliše khutšo lefaseng.
Na re tla ka ra ba le Mmušo o Tee wa go Buša Lefase ka Moka?
Akanya ka khutšo le tšhireletšego tšeo di ka tlišwago ke mmušo woo o tee wa lefase. Ke ka baka la’ng re ka dumela kholofetšo ya Modimo ya gore o tla tliša mmušo o bjalo? Mmuši wa wona wa maleba e tla ba mang?


text:
Na o a Gopola?
Na o badile ka kelohloko ditokollo tša morago bjale tša Morokami? Bona ge e ba o ka kgona go araba dipotšišo tše di latelago:
Keletšong yeo e lego go Mateo 18:15-17, Jesu o be a bolela ka sebe sa mohuta ofe?
O be a bolela ka mathata ao a ka lokišwago ke batho bao ba kgopišanego. Eupša sebe seo ke se segolo kudu moo motho yo a ganago go itshola a ka kgaolwago. Ka mohlala, sebe seo se ka akaretša go senya motho leina, goba boradia.
O ka dira’ng gore o holege kudu ge o bala Beibele?
O ka dira dilo tše di latelago: Bala Beibele ka monagano o bulegilego gomme o tsome dithuto tšeo o ka di dirišago; ipotšiše dipotšišo tša go swana le gore: ‘Nka diriša bjang seo ke ithutilego sona go thuša ba bangwe?’; le gona diriša didirišwa tšeo o nago le tšona go dira nyakišišo ka seo o sa tšwago go se bala.
Na go fošagetše gore Mokriste a lle ge a hwetšwe, gaešita le ge a dumela gore Jehofa o tlo tsoša bahu?
Go dumela gore Jehofa o tlo tsoša bahu ga go fediše bohloko bja ge re hwetšwe. Aborahama o ile a llela Sara ge a be a hwile. (Gen. 23:2) Ge nako e dutše e eya, bohloko bja go hwelwa bo tla kaonefala.
Go Hesekiele kgaolo 9, monna yo a swerego enke ya bangwaledi le banna ba tshelelago bao ba swerego dibetša ba swantšhetša bomang?
Ba swantšhetša madira a legodimong ao a ilego a tšea karolo go fedišweng ga Jerusalema, ao gape a tlago go tšea karolo ge lefase le kgopo la Sathane le fedišwa ka Haramagedone. Phethagalong ya mehleng yeno ya boporofeta bjo, monna yo a swerego enke ya bangwaledi o swantšhetša Jesu Kriste. Ke yena a swayago batho bao ba tlago go phologa.
Beibele e phologile dikotsi dife?
E phologile (1) kotsi ya go bola ka baka la dilo tšeo e bego e ngwaletšwe go tšona, dilo tša go swana le phaphirase le matlalo a go ngwalela; (2) e phologile go ganetšwa ke baetapele ba dipolotiki le ba bodumedi bao ba lekilego go e fediša; le gona (3) e phologile maiteko a go fetošwa ga molaetša wa yona.
Mokriste a ka nolofatša bophelo bja gagwe ka ditsela dife?
Tseba dilo tšeo o tlogago o di hloka, gomme o pheme go reka dilo tšeo o sa di hlokego. Eba le lenaneo le lebotse la go diriša tšhelete. Fokotša dilo tšeo o sa di šomišego, gomme o lefe dikoloto ka moka tšeo o nago le tšona. Šoma diiri tše sego kae mošomong wa boiphedišo, gomme o nagane kamoo o ka oketšago tirelo ya gago go Jehofa.
Ke’ng seo Beibele e rego se bohlokwa go feta gauta goba silifera?
Jobo 28:12, 15 e bontšha gore bohlale bjo bo tšwago go Modimo bo bohlokwa go phala gauta goba silifera. Ge o dutše o tsoma bohlale bjoo, lwela go dula o ikokobeditše le go tia tumelong.
Na lehono ke phošo gore ngwanabo rena a be le ditedu?
Ditšong tše dingwe, ditedu tšeo di kotilwego gabotse di ka amogelega e bile di ka no se kgopiše batho bao re ba botšago molaetša wa Mmušo wa Modimo. Lega go le bjalo, bana babo rena ba bangwe ba ka kgetha go se be le ditedu. (1 Bakor. 8:9) Ditšong tše dingwe le mafelong a mangwe, motho yo a nago le ditedu o lebelelwa a sa swanelwe ke go ba Hlatse ya Jehofa.
Ke ka baka la’ng re ka kgolwa pego ya Beibele ya gore Dafida o ile a lwa le Goliata?
Go thwe Goliata o be a feta motho yo moteleletelele mo lefaseng ka disenthimithara tše e ka bago tše 15. Dafida o phetše e le ka kgonthe, ka ge seo se kgonthišetšwa ke mongwalokgwaro wa bogologolo woo o bolelago ka ntlo ya Dafida gotee le seo Jesu a se boletšego. E bile histori e kgonthišeditše mafelo ao Dafida le Goliata ba bego ba dula go ona.
Phapano ke efe magareng ga tsebo, kwešišo le bohlale?
Motho o ba le tsebo ka morago ga gore a ithute. Ke moka o ba le kwešišo ka morago ga gore a bone kamoo tsebo yeo a nago le yona e šomago ka gona. Mafelelong, o bontšha bohlale ge a kopanya tsebo yeo le kwešišo gomme a di šomiša.


text:
DISWANTŠHO TŠA KGALE
Sepania e Raka Mamorisco
Go thwe mo e ka bago dilo ka moka tšeo di dirilwego ke Masepania kanegelong ye e nyamišago di be di šušumeditšwe ke kereke. Ye ke kanegelo yeo ruri motho a swanetšego go e bala.
DIKGOŠI tša Sepania di be di nyaka gore Mmušo wa Bokriste o diriše melao e swanago. Ka ge go be go thwe Mamorisco ga se badumedi, go ile gwa bewa mabaka a gore ke batho ba babe pele ga Modimo. Ka morago ga nywaga e mentši, go ile gwa dirwa phetho. Tharollo e be e le efe? Ba swanetše go rakwa! *
GO GAPELETŠWA GO SOKOLOGA
Ka nywagakgolo, Mamoor kua Sepania e lego Mamoseleme a sego kae ao a bitšwago Mamudéjar, a be a phela ka khutšo mafelong ao a laolwago ke Katholika. Ka nako e itšego, mafelong a mangwe Mamoor a be a newa ditokelo tšeo di a dumelelago go diriša melao ya ona le metlwae gotee le go phela ka bodumedi bja ona.
Eupša ka 1492, dikgoši tša Katholika e lego Ferdinand II le Isabella di ile tša fenya Granada, e lego karolo ya mafelelo ya Iberia yeo e bego e sa le ka tlase ga taolo ya Mamoseleme. Ge Mamoseleme a lefelong leo a be a ka ineela a be a tla hwetša ditokelo tšeo di swanago le tša Mamudéjar. Eupša baetapele ba Katholika ba ile ba tlaiša Mamoseleme le go feta gomme ba a gapeletša gore a sokologe. Mamoor a ile a ipelaetša ka ge a be a sa swarwe gabotse, gomme ka 1499, a rabela. Mašole a mmušo a ile a thibela bohlanogi bjoo, eupša ka morago mafelong ka go latelana, Mamoseleme a ile a gapeletšwa go sokologa goba go huduga. Masepania a ile a bitša bao ba ilego ba sokologa le go dula kua Sepania gore ke Mamorisco.
“GA SE BAKRISTE BA BABOTSE GOBA BALATA BA BOTEGAGO”
Ka 1526, Bomoseleme bo ile bja thibelwa Sepania ka moka, eupša Mamorisco a mantši a ile a tšwela pele ka bodumedi bja ona ka sephiring. Bontši bja ona a ile a kgomarela setšo sa ona.
Mathomong boikaketši bja Mamorisco bja gore ke Makatholika bo be bo kgotleletšwe. Taba ke gore ba be ba tseba mešomo e bohlokwa ya diatla, e le babetli, bašomi le gona ba lefa lekgetho. Lega go le bjalo, go gana ga Mamorisco go sokologa go ile gwa a bakela mathata, gomme ba be ba kgethollwa ke mmušo le batho ba tlwaelegilego. Kgethollo yeo e ka ba e hlohleleditšwe ke dipelaelo tša kereke tša gore go sokologa ga Mamorisco ke ga boikaketši.
Go se go ye kae, ba ile ba gatelelwa go e na le go kgotlelelwa. Ka 1567, go ile gwa phatlalatšwa phetho ya Kgoši Philip II ya gore go thibelwe leleme la Mamorisco, moaparo, metlwae le setšo sa bona. Se se ile sa baka borabele le tšhollo ya madi.
Go akanyetšwa gore Mamorisco a 300 000 a ile a gapeletšega go tšhaba Sepania gore a pheme tlaišo e sehlogo
Go ya ka boradihistori, baetapele ba Sepania ba ile ba kgodišega gore “Mamorisco ga se Bakriste ba babotse goba balata ba botegago.” Ka baka leo, ba ile ba latofatšwa ka go loga maanomabe le manaba a Sepania, e lego mahodu a ka lewatleng a Barbary, Maprotestanta a Fora le Maturkey gore ba hlasele naga. Kgethollo le go boifa gore Mamorisco a tla feleletša a fetogile marabele di tlaleleditše tabeng ya gore Philip III a tšee phetho ya go a raka ka 1609. * Nywageng ya go latela, batho bao go bego go gononelwa gore ke Mamorisco ba be ba tlaišwa. Ka ditiro tše bjalo tše sehlogo, go ile gwa tlala bodumedi bja Katholika kua Sepania.
^ ser. 4 Ka Sepania, lentšu Mamorisco le ra gore “Mamoor a Manyenyane.” Boradihistori ba diriša lentšu le e sego ka tsela ya go nyatša ge ba bolela ka bao peleng e bego e le Mamoseleme, gomme ya ba Makatholika ke moka ba dula Pheninsuleng ya Iberia ka morago ga go wa ga mmušo wa mafelelo wa Mamoseleme ka 1492.
^ ser. 12 Boradihistori ba nagana gore mo e ka bago o tee wa baetapele ba Sepania o be a ikhola ka tšhelete ya go hulwa ga dinaga tša Mamorisco.


text:
KGAOLO 31
“Batamelang Kgaufsi le Modimo, Gomme o tla le Batamela”
1-3. (a) Re ka ithuta’ng ka tlhago ya batho ka go ela hloko tswalano e lego gona magareng ga batswadi le ngwana wa bona? (b) Ke mogato ofe woo ka tlhago o diregago ge motho yo mongwe a re bontšha lerato, gomme ke potšišo efe ya bohlokwa yeo re ka ipotšišago yona?
BATSWADI ba kgahlišwa ke go bona ngwana wa bona yo a sa tšwago go belegwa a myemyela. Gantši ba bapiša difahlego tša bona le sa lesea, ba le hlaletša le go myemyela ka go thaba. Ba fagahlela go le bona le arabela. Gomme go se go ye kae, le a arabela—dithangwana tša ngwana di ba le disegiša-baeng, le sekamišetša melongwana ka thoko gomme le myemyela ka tsela e kgahlišago. Ka tsela ya gona ya moswana-noši, go myemyela moo go bonala go bontšha maikwelo a borutho ao e lego pontšho ya mathomo ya lerato la ngwana ge a arabela leratong la batswadi ba gagwe.
2 Go myemyela ga ngwana go re gopotša selo se sengwe sa bohlokwa ka tlhago ya motho. Karabelo ya rena ya tlhago ya go arabela leratong ke go bontšha lerato. Ye ke feela tsela yeo re bopilwego ka gona. (Psalme 22:9) Ge re dutše re gola, bokgoni bja rena bja go arabela leratong bo a gola. Mohlomongwe o ka gopola nakong ya ge o sa le ngwana kamoo batswadi ba gago, ba leloko goba bagwera ba bego ba go bontšha lerato ka gona. Maikwelo a borutho a ile a mela pelong ya gago, a gola gomme a bonagala ka mediro. Le wena o ile wa arabela ka go bontšha lerato. Na mogato o swanago o a direga tswalanong ya gago le Jehofa Modimo?
3 Beibele e re: “Rena a re Mo rateng, xobane ó re ratile pele.” (1 Johane 4:19) Go Karolo 1 go fihla go Karolo 3 ya puku ye, o ile wa gopotšwa gore Jehofa Modimo o dirišitše matla a gagwe, toka ya gagwe le bohlale bja gagwe ka ditsela tše lerato bakeng sa go go hola. Le gona, go Karolo 4, o bone gore o bonagaditše lerato la gagwe ka go lebanya bakeng sa batho—le go wena ka noši—ka ditsela tše di makatšago. Ga bjale go rotoga potšišo. Ka tsela e itšego, ke potšišo e bohlokwa kudu yeo o ka ipotšišago yona: ‘Ke tla arabela bjang leratong la Jehofa?’
Seo se Bolelwago ke go Rata Modimo
4. Ke ka tsela efe batho ba gakanegilego mabapi le seo se bolelwago ke go rata Modimo?
4 Jehofa yo e lego Mothopo wa lerato, o tseba gabotse gore lerato le na le matla a magolo a go utolla dika tše dibotse go ba bangwe. Ka gona, go sa šetšwe borabele bjo bo phegelelago bja batho ba sa botegego, o dutše e le yo a kgodišegilego gore batho ba bangwe ba tla arabela leratong la gagwe. Ka kgonthe, ba dimilione ba arabetše. Lega go le bjalo, ka manyami madumedi a lefase le leo le gobogilego a tlogetše batho ba gakanegile mabapi le seo se bolelwago ke go rata Modimo. Batho ba bantši kudu ba bolela gore ba rata Modimo, eupša ba bonagala ba nagana gore lerato le bjalo e fo ba maikwelo a bontšhwago ka mantšu. Lerato la go rata Modimo le ka thoma ka tsela e bjalo, go fo etša ge lerato la ngwana batswading ba gagwe le ka thoma ka go bonagatšwa ka go myemyela. Lega go le bjalo, bathong ba godilego lerato le akaretša go gontši.
5. Beibele e hlalosa bjang lerato la go rata Modimo, gomme ke ka baka la’ng tlhaloso yeo e swanetše go ba yeo e ipiletšago go rena?
5 Jehofa o hlalosa seo se bolelwago ke go mo rata. Lentšu la gagwe le re: “Xobane leratô la xo rata Modimo ké xe re e-ya ka melaô ya xaxwe.” Ka gona, lerato la go rata Modimo le swanetše go bontšhwa ka mediro. Ke therešo gore ba bantši ga ba lebelele kgopolo ya go kwa e le yeo e ipiletšago. Eupša temana yona yeo e oketša ka tsela e botho gore: “Xomme melaô [ya Modimo] xa se e thata.” (1 Johane 5:3) Melao le melao ya motheo ya Jehofa e reretšwe go re hola e sego go re gatelela. (Jesaya 48:17, 18) Lentšu la Modimo le tletše melao ya motheo yeo e re thušago go batamela kgaufsi le yena. Go bjalo bjang? Anke re hlahlobeng dibopego tše tharo tša tswalano ya rena le Modimo. Tše di akaretša poledišano, borapedi le go mo ekiša.
Go Boledišana le Jehofa
6-8. (a) Ke ka mokgwa ofe re ka theetšago Jehofa? (b) Re ka dira bjang gore Mangwalo e be a phelago ge re a bala?
6 Kgaolo 1 e butše ka potšišo e rego, “Na o ka inagana o boledišana le Modimo?” Re ile ra bona gore se e be e se kakanyo feela. Ge e le gabotse, Moše o ile a ba le poledišano e bjalo. Go thwe’ng ka rena? Mo nakong ye ga se nako ya gore Jehofa a romele barongwa ba gagwe bakeng sa go tlo boledišana le batho. Eupša Jehofa o na le mokgwa o mobotse kudu wa go boledišana le rena lehono. Re ka theetša Jehofa bjang?
7 Ka ge “Mangwalô ka moka [e le] ma-hebetšwa-ke-Modimo,” re theetša Jehofa ka go bala Lentšu la gagwe, Beibele. (2 Timotheo 3:16) Ka go rialo, mopsalme o opeleditše bahlanka ba Jehofa gore ba dire mmalo o bjalo “mosexare le bošexo.” (Psalme 1:1, 2) Go dira bjalo go nyaka gore re dire boiteko bjo bogolo. Eupša maiteko a bjalo ka moka ke ao a swanetšego. Go etša ge re bone go Kgaolo 18, Beibele e swana le lengwalo le lebotse leo re le ngwaletšwego ke Tatago rena wa legodimong. Ka gona, go e bala ga se ya swanela go ba mošomo o thata. Re swanetše go dira gore Mangwalo e be a phelago ge re a bala. Re ka dira seo bjang?
8 Bona dipego tša Beibele ka leihlo la kgopolo ge o dutše o bala. Leka go bona baanegwa ba Beibele e le batho ba kgonthe. Tsoma go kwešiša setlogo sa bona, maemo a bona le maikemišetšo a bona. Ke moka, nagana ka mo go tseneletšego ka seo o se balago, o ipotšiše dipotšišo tše bjalo ka tše rego: ‘Pego ye e nthuta eng ka Jehofa? Ke seka sefe go dika tša gagwe seo se gatelelwago pegong ye? Ke molao ofe wa motheo wo Jehofa a nyakago ke ithuta ona, gomme nka o diriša bjang bophelong bja-ka?’ Bala, o naganišiše gomme o diriše—ge o dutše o dira bjalo, Lentšu la Modimo e tla ba leo le phelago go wena.—Psalme 77:12; Jakobo 1:23-25.
9. “Molaki e a bôtêxaxo yo bohlale” ke mang, gomme ke ka baka la’ng go le bohlokwa gore re theetše “molaki” yoo ka kelohloko?
9 Le gona, Jehofa o bolela le rena ka “molaki e a bôtêxaxo yo bohlale.” Go etša ge Jesu a boletše e sa le pele, sehlopha sa Bakriste ba tloditšwego se kgethetšwe go nea “dijô [tša moya] ka lebaka la xôna” mehleng ye e thata ya bofelo. (Mateo 24:45-47) Ge re bala dipuku tšeo di lokišeleditšwego go re thuša go hwetša tsebo e nepagetšego ya Beibele le ge re e-ba gona dibokeng tša Bokriste le dikopanong, re fepša moyeng ke sehlopha seo sa molaki. Ka ge e le molaki wa Kriste, ke ga bohlale go diriša mantšu a Jesu a rego: “Hlokomelang kamoo le theetšago ka gona.” (Luka 8:18, NW) Re theetša ka kelohloko ka gobane re lemoga gore sehlopha sa molaki ke mokgwa o mongwe wa Jehofa wa go boledišana le rena.
10-12. (a) Ke ka baka la’ng thapelo e le mpho e botse e tšwago go Jehofa? (b) Re ka rapela bjang ka tsela yeo e kgahlišago Jehofa, gomme ke ka baka la’ng re ka kgodišega gore o lebelela dithapelo tša rena e le tša bohlokwa?
10 Eupša go thwe’ng ka go boledišana le Modimo? Na re ka kgona go bolela le Jehofa? Yeo ke kgopolo e boifišago. Ge e ba o be o ka swanelwa ke go leka go ya go mmuši yo matla nageng ya geno bakeng sa go boledišana le yena ka dilo tše itšego tšeo di go tshwenyago, dibaka tša gore o atlege e be e tla ba dife? Maemong a mangwe, go leka go dira bjalo ka bogona go ka ipontšha go le kotsi! Mehleng ya Esitere le Morodekai, motho o be a ka bolaelwa go ya go kgoši ya Peresia ka ntle le go hwetša taletšo ya bogošing ya go dira bjalo. (Esitere 4:10, 11) Bjale akanya o e-tla ka pele ga Morena yo a Phagamego wa legohle, yoo gaešita le batho ba matla kudu ge ba bapišwa le yena “ba lego bjalo ka ditšie.” (Jesaya 40:22, PK) Na re swanetše go ikwa re boifa kudu go ka mmatamela? Le gatee!
11 Jehofa o neile mokgwa o bulegilego eupša e le o bonolo wa go mmatamela—thapelo. Gaešita le ngwana yo monyenyane kudu a ka rapela Jehofa ka tumelo a dira bjalo ka leina la Jesu. (Johane 14:6; Ba-Hebere 11:6) Lega go le bjalo, thapelo gape e dira gore re kgone go fetišetša dikgopolo le maikwelo tša rena tše raraganego le tše tseneletšego kudu—gaešita le tše bohloko tšeo re hwetšago go le thata go di bea ka mantšu. (Ba-Roma 8:26) Ga go hole selo go leka go kgahliša Jehofa ka polelo e kwagalago le yeo e kgabišitšwego goba ka dithapelo tše telele tša go bolela dilo tše dintši. (Mateo 6:7, 8) Ka lehlakoreng le lengwe, Jehofa ga a lekanyetše botelele bja nako le makga ao re ka bolelago le yena ka wona. Lentšu la gagwe le bile le re laletša gore re se “kxaotše xo rapêla.”—1 Ba-Thesalonika 5:17.
12 Gopola gore ke Jehofa a nnoši yo a bitšwago “Mokwi wa dithapêlô,” gomme o theetša ka kwelobohloko ya kgonthe. (Psalme 65:2) Na o fo ba a kgotlelela dithapelo tša bahlanka ba gagwe ba botegago? Aowa, ge e le gabotse o a di thabela. Lentšu la gagwe le swantšha dithapelo tše bjalo le seorelo seo go fsa ga sona go thuntšhetšago monko o bose le o lapološago godimo. (Psalme 141:2; Kutollo 5:8; 8:4) Na ga se mo go homotšago go tseba gore dithapelo tša rena tše tšwago pelong le tšona di rotogela godimo gomme di kgahliša Morena yo a Phagamego? Ka gona, ge e ba o nyaka go batamela kgaufsi le Jehofa, mo rapele leboelela ka boikokobetšo letšatši le lengwe le le lengwe. Mo tšhollele pelo ya gago; o se ke wa fihla selo. (Psalme 62:8) Abelana matshwenyego a gago, lethabo la gago, ditebogo tša gago le tumišo ya gago le Tatago wa legodimong. Ka baka leo, tlemo e lego gona magareng ga gago le yena e tla dula e matlafala.
Go Rapela Jehofa
13, 14. Ke eng seo se bolelwago ke go rapela Jehofa, gomme ke ka baka la’ng e le mo go swanetšego gore re dire bjalo?
13 Ge re boledišana le Jehofa Modimo, ga re fo theetša le go bolela go etša ge re ka dira le mogwera goba wa leloko. Ge e le gabotse re rapela Jehofa ka go mo nea tlhompho ya borapedi yeo e mo swanetšego ka mo go feletšego. Bophelo bja rena ka moka bo laolwa ke borapedi bja therešo. Ke tsela yeo ka yona re bontšhago lerato la rena la pelo ka moka la go rata Jehofa le boineelo bja rena, gomme bo kopanya dibopiwa ka moka tše botegago tša Jehofa, e ka ba legodimong goba lefaseng. Ponong, moapostola Johane o ile a kwa morongwa a tsebatša taelo ye: “Le khunamêlê Yêna E a dirilexo lexodimo le lefase le lewatlê le didiba tša meetse.”—Kutollo 14:7.
14 Ke ka baka la’ng re swanetše go rapela Jehofa? Nagana ka dika tšeo re di ahla-ahlilego, tše bjalo ka bokgethwa, matla, boitshwaro, toka, sebete, kgaugelo, bohlale, boikokobetšo, lerato, kwelobohloko, potego e sa kwanantšhego le go loka. Re bone gore Jehofa o emela motheo wa kgonthe le tekanyetšo e phagamego kudu e lego gona ya seka se sengwe le se sengwe se sebotse. Ge re leka go kwešiša palomoka ya dika tša gagwe, re lemoga gore ga se feela Motho yo mogolo kudu le yo a kgahlišago. Ke yo a nago le letago ka tsela e makatšago le yo a re phagametšego ka tsela e sa lekanywego. (Jesaya 55:9) Ka ntle le pelaelo, Jehofa ke Mmuši wa rena yo a swanetšego gomme o tloga a swanelwa ke gore re mo rapele. Lega go le bjalo, re swanetše go rapela Jehofa bjang?
15. Re ka rapela Jehofa bjang “ka môya le ka xo rereša,” gomme ke sebaka sefe seo diboka tša Bokriste di re neago sona?
15 Jesu o itše: “Modimo ké Môya; xomme ba ba Mo rapêlaxo ba tlo Mo rapêla ka môya le ka xo rereša.” (Johane 4:24) E le gore re rapele Jehofa ka “môya” re swanetše go ba le moya wa gagwe gomme o re hlahle. Le gona borapedi bja rena bo swanetše go dumelelana le therešo e lego tsebo e nepagetšego yeo e hwetšwago ka Lentšung la Modimo. Re na le sebaka se sebotse sa go rapela Jehofa “ka môya le ka xo rereša” nako le nako ge re bokana le barapedi-gotee le rena. (Ba-Hebere 10:24, 25) Ge re opelela Jehofa ditumišo, re kopanela thapelong e lebišitšwego go yena gomme re theetša le go tšea karolo ge go ahla-ahlwa Lentšu la gagwe, re bontšha lerato la go mo rata ka borapedi bjo bo sekilego.
Diboka tša Bokriste ke dinako tše di kgahlišago tša go rapela Jehofa
16. E nngwe ya ditaelo tše dikgolo tšeo di neilwego Bakriste ke efe, gomme ke ka baka la’ng re ikwa re gapeletšega go e-kwa?
16 Re bile re rapela Jehofa ge re boledišana le ba bangwe ka yena, re mo tumiša phatlalatša. (Ba-Hebere 13:15) Ka kgonthe, go bolela ditaba tše dibotse tša Mmušo wa Jehofa ke e nngwe ya ditaelo tše dikgolo tšeo di neilwego Bakriste ba therešo. (Mateo 24:14) Re kwa ka mafolofolo ka gobane re rata Jehofa. Ge re nagana tsela yeo ka yona “modimo wa lefase lé” e lego Sathane Diabolo ‘a foufaditšego dipelo tša ba ba sa dumelego,’ a godišago maaka a matala ka Jehofa, na ga re hlologele go hlankela re le Dihlatse tša Modimo wa rena, re phošolla go thomeletšwa mo go bjalo? (2 Ba-Korinthe 4:4; Jesaya 43:10-12) Le gona, ge re naganišiša ka dika tše di kgahlišago tša Jehofa, na ga re ikwe re tlala kganyogo ya go botša ba bangwe ka yena? Ka kgonthe ga go na tokelo e kgolo go feta go thuša ba bangwe gore ba tsebe le go rata Tatago rena wa legodimong go etša ge re dira.
17. Borapedi bja rena go Jehofa bo akaretša’ng, gomme ke ka baka la’ng re swanetše go rapela ka go botega?
17 Borapedi bja rena go Jehofa bo akaretša mo gontši le go feta. Bo kgoma sebopego se sengwe le se sengwe sa bophelo bja rena. (Ba-Kolose 3:23) Ge e ba ka kgonthe re amogela Jehofa e le Morena wa rena yo a Phagamego, gona re tla nyaka go dira thato ya gagwe dilong ka moka—bophelong bja rena bja lapa, modirong wa rena wa boiphedišo, tseleng yeo re swarago ba bangwe ka gona le dinakong tša ge re le noši. Re tla nyaka go hlankela Jehofa “ka pelo yohle” ka go botega. (1 Koronika 28:9) Borapedi bjo bjalo ga bo dumelele go ba pelo-pedi goba go phela maphelo a mabedi—tsela ya boikaketši ya go bonagala o hlankela Jehofa mola o dira dibe tše dikgolo ka sephiring. Go botega go dira gore boikaketši bjo bo bjalo bo se kgonege; lerato le a bo hlaswa. Poifo ya go boifa Modimo le yona e tla thuša. Beibele e tswalanya poifo e bjalo le tswalano ya rena e sa kgaotšego le Jehofa.— Psalme 25:14.
Go Ekiša Jehofa
18, 19. Ke ka baka la’ng e le mo go kwagalago go nagana gore batho feela ba sa phethagalago ba ka kgona go ekiša Jehofa?
18 Karolo e nngwe le e nngwe ya puku ye e phethile ka kgaolo e lego mabapi le kamoo re ka bago “baetši ba Modimo byalo ka bana ba ba ratêxaxo.” (Ba-Efeso 5:1) Ke ga bohlokwa go gopola gore le ge re le ba sa phethagalago, re ka ekiša e le ka kgonthe tsela ya Jehofa e phethagetšego ya go diriša matla, ya go bontšha toka, ya go dira dilo ka bohlale le ya go bontšha lerato. Re tseba bjang gore go tloga go kgonega go ekiša Yo-matla-ohle? Gopola gore tlhaloso ya leina la Jehofa e re ruta gore o itira seo a kgethago go ba sona bakeng sa gore a phethagatše merero ya gagwe. Re boifišwa ka mo go swanetšego ke bokgoni bjoo, eupša na ke mo go sa kgonegego go mo ekiša? Aowa.
19 Re bopilwe ka seswantšho sa Modimo. (Genesi 1:26) Ka gona, batho ga ba swane le dibopiwa le ge e le dife lefaseng. Ga re laolwe feela ke bohlale bjo bo logeletšwego bja tlhago, tshepedišo ya dikarolwana tša leabela goba dilo tšeo di lego tikologong ya rena. Jehofa o re neile mpho e kgahlišago—tokologo ya boikgethelo. Go sa šetšwe mafokodi le go se phethagale ga rena, re lokologile go kgetha seo re tlago go ba sona. Na o nyaka go ba motho yo lerato, yo bohlale, yo a nago le toka le yo a dirišago matla a gagwe ka mo go swanetšego? Ka thušo ya moya wa Jehofa, o ka ba motho yo bjalo! Nagana ka dilo tše dibotse tšeo o tlago go di dira ka go ba motho yo bjalo.
20. Ke dilo dife tše dibotse tšeo re ka di dirago ge re ekiša Jehofa?
20 O tla kgahliša Tatago wa legodimong le go thabiša pelo ya gagwe. (Diema 27:11) O ka ba wa ba yo a ‘kgahlago Jehofa ka gohle,’ ka ge a kwešiša mafokodi a gago. (Ba-Kolose 1:9, 10) Le gona, ge o dutše o aga dika tše dibotse tša go ekiša Tatago yo a rategago, o tla šegofatšwa ka tokelo e kgolo. O tla ba morwadi wa seetša lefaseng le le lego lefsifsing le leo le arogantšwego le Modimo. (Mateo 5:1, 2, 14) O tla thuša go phatlalatša diponagatšo tše itšego tša semelo sa letago sa Jehofa lefaseng ka bophara. A go godišwa kudu gakaakang!
“Batamelang Kgaufsi le Modimo, Gomme o tla le Batamela”
21, 22. Ke leeto lefe le le sa felego leo le letšego ka pele ga bao ba ratago Jehofa?
21 Keletšo e bonolo e begilwego go Jakobo 4:8 ke seo se fetago go fo ba pakane. Ke leeto. Ge feela re dula re botega, leeto leo le ka se fele le ka mohla. Re ka se tsoge re kgaoditše go batamela kgaufsi le Jehofa. Ge e le gabotse, go tla dula go e-na le mo gontši mo re ka ithutago gona ka yena. Ga se ra swanela go nagana gore puku ye e re rutile dilo tšohle ka Jehofa. Go ba gona, re sa no kga feela ka godimo dilo ka moka tšeo Beibele e di bolelago ka Modimo wa rena! Gaešita le Beibele ka boyona ga e re botše dilo ka moka tšeo re swanetšego go di tseba ka Jehofa. Moapostola Johane o boletše gore ge nkabe dilo ka moka tšeo Jesu a di dirilego nakong ya bodiredi bja gagwe bja lefaseng di be di ka ngwalwa, ‘lefase le be le ka se akaretše mangwalo ao a bego a ka ngwalwa.’ (Johane 21:25) Ge e ba selo se bjalo se be se ka bolelwa ka Morwa, gona go be go tla ba bjalo kudu ka Tate!
22 Gaešita le bophelo bjo bo sa felego bo ka se ke bja dira gore re fetše go ithuta ka Jehofa. (Mmoledi 3:11) Ka gona, nagana ka tebelelo e lego ka pele ga rena. Ka morago ga go phela nywaga e makgolo, e dimilione gaešita le e dimilione tše dikete, re tla ba re tseba kudu ka Jehofa Modimo go feta gona bjale. Eupša re tla ba re sa dutše re ikwa gore go sa na le dilo tše dingwe tše di makatšago tše di sa balegego tšeo go ka ithutwago tšona. Re tla fagahlela go ithuta mo gontši ka gobane re tla dula re e-na le lebaka la go ikwa go etša mopsalme, yo a opetšego ka gore: “Nna ke natefêlwa ke xo ba kxaufsi le Modimo.” (Psalme 73:28) Bophelo bjo bo sa felego e tla ba bjo bo nago le morero ka mo go humilego le bjo bo tletšego dilo tše di fapa-fapanego—gomme go batamela kgaufsi le Jehofa ka mehla e tla ba karolo ya bjona e putsago kudu.
23. Ke’ng seo o kgothaletšwago go se dira?
23 Eka o ka arabela leratong la Jehofa gona bjale ka go mo rata ka pelo ya gago ka moka, moya wa gago ka moka, tlhaologanyo ya gago ka moka le ka matla a gago ka moka. (Mareka 12:29, 30) Eka lerato la gago e ka ba leo le botegago ka go se kwanantšhe le leo le tsepamego. Eka diphetho tšeo o di dirago letšatši le lengwe le le lengwe, go tloga go tše nyenyane kudu go iša go tše kgolo, ka moka di ka bonagatša molao wa motheo o swanago o hlahlago—wa gore o ka dula o kgetha tsela yeo e go lebišago go beng le tswalano e matla le Tatago wa legodimong. Ka godimo ga tšohle, eka o ka batamela kgaufsi le Jehofa go feta le ge e le neng pele gomme eka a ka dula a go batamela—go iša ka mo go sa felego!
Ithute ka mo go oketšegilego
“Le Kgonthišetše Dilo tše Bohlokwa Kudu”
Re na le tokelo ya go ba karolo ya mokgatlo wa Modimo wa legohleng. Re ka bontšha bjang gore re thekga seo o se dirago lehono?
Na o tla Dira Thato ya Jehofa?
Jehofa Modimo o go rata kudu. O ka mmontšha bjang gore o nyaka go mo kgahliša letšatši le letšatši?
Go Kopana le Bakristegotee go re Hola Bjang?
Lentšu la Modimo le kgothaletša Bakriste go gwerana. Ithute kamoo segwera se bjalo se ka go holago ka gona.


text:
Ba Ile ba Ikgafa ka go Rata
—Kua Afrika Bodikela
PASCAL yo a goletšego motseng o diilago wa Côte d’Ivoire, o be a nyaka go ba yo a atlegilego ge a be a sa gola. Ka ge e be e le ramatswele yo a sa ithutago, o be a ipotšiša gore: ‘Nka hwetša kae sebaka sa go ba naletšana ya dipapadi gomme ka huma?’ Ge a be a le nywageng ya magareng a bo-20, o ile a nagana ka go ya Yuropa. Eupša ka ge a be a se na mangwalo a semmušo a go hudugela nageng e nngwe, o be a tla swanelwa ke go tsena Yuropa ka tsela yeo e sego molaong.
Ka 1998 ge Pascal a be a na le nywaga e 27, o ile a thoma leeto la gagwe. O ile a tshela mollwane a tsena Ghana, a phatša Togo gomme a fetela Benin, mafelelong a fihla toropong ya Birni Nkonni kua Niger. Ga bjale o be a tla lebana le bothata leetong la gagwe. E le gore a lebe leboa, o be a tla swanelwa ke go itahlela ka loring gore a tshele Leganata la Sahara. Ke moka ge a fihlile Lewatleng la Mediterranean, o be a tla swanelwa ke gore a namele sekepe gomme a sesele Yuropa. Leano la gagwe e be e le lona leo, eupša kua Niger go ile gwa direga dilo tše pedi tšeo di ilego tša šitiša leeto la gagwe.
Sa pele, o ile a felelwa ke tšhelete. Sa bobedi, o ile a kopana le Noé, e lego mmulamadibogo yo a ilego a thoma thuto ya Beibele le yena. Seo a ithutilego sona se ile sa mo kgoma kudu gomme sa fetoša pono ya gagwe ka bophelo. Dipakane tša gagwe tša dilo tše di bonagalago di ile tša tšeelwa legato ke dipakane tša dilo tša moya. Ka December 1999, Pascal o ile a kolobetšwa. Go bontšha gore o be a leboga Jehofa, ka 2001 o ile a thoma go bula madibogo kua Niger—yona nageng yeo a ithutilego therešo go yona. O ikwa bjang ka tirelo ya gagwe? O re: “Ke ipshina ka bophelo!”
GO HWETŠA KGOTSOFALO BOPHELONG AFRIKA
Go etša Pascal, batho ba bantši ba hweditše gore go phegelela dipakane tša moya ke gona go tlišago kgotsofalo e kgolo bophelong. E le gore ba fihlelele dipakane tšeo, ba bangwe ba ile ba tloga Yuropa gomme ba hudugela Afrika go hlankela mo go nyakegago bagoeledi ba oketšegilego ba Mmušo. Ge e le gabotse, mo e ka bago Dihlatse tše 65 tšeo di tšwago Yuropa—tša magareng ga nywaga e 17 le 70—di hudugetše dinageng tša Afrika Bodikela e lego Benin, Burkina Faso, Niger le Togo. * Di tutueleditšwe ke’ng go tšea kgato e kgolo gakaakaa, gona ditlamorago e bile dife?
Anne-Rakel yo a tšwago Denmark o re: “Batswadi ba ka e be e le baromiwa kua Senegal. Ba be ba dula ba bolela gabotse ka bophelo bja boromiwa moo le nna ke ilego ka nyaka bophelo bja mohuta woo.” Nywageng e ka bago e 15 e fetilego, ge Anne-Rakel a be a le nywageng ya mathomong a bo-20, o ile a hudugela Togo go yo thuša phuthegong ya polelo ya diatla. Kgato yeo a e tšerego e ile ya kgoma ba bangwe bjang? O re: “Ka morago ngwanešo le kgaetšedi ya ka ba ile ba ntatela ba tla Togo.”
Aurele, e lego ngwanabo rena yo a nyetšego wa nywaga e 70 yo a tšwago Fora, o re: “Nywageng e mehlano e fetilego ge ke be ke etšwa phenšene, ke ile ka lebeletšana le dikgetho tše tše pedi: go ipshina ka bophelo Fora go fihlela Paradeise e etla goba go katološa bodiredi bja ka.” Aurele o ile a kgetha go katološa bodiredi bja gagwe. Yena le mosadi wa gagwe Albert-Fayette, ba ile ba hudugela Benin nywageng e ka bago e meraro e fetilego. Aurele o re: “Re dirile phetho e botsebotse ka go ithaopela go hlankela Jehofa mo.” O bolela ka go myemyela gore: “Karolo ya tšhemo ya rena ya lebopong ke e botse gomme e nkgopotša Paradeise.”
Clodomir le mosadi wa gagwe Lysiane, ba ile ba tloga Fora nywageng e 16 e fetilego gomme ba hudugela Benin. Mathomong, ba be ba tloga ba hlologela ba gabo bona le bagwera kua Fora, e bile ba be ba nagana gore ba ka se kgone go tlwaelana le bophelo bja bona bjo bofsa. Lega go le bjalo, ba be ba se na lebaka la go nagana bjalo. Ba ile ba thaba kudu. Clodomir o re: “Nywageng ye e 16 re bile le tokelo ya go thuša motho o tee ngwaga le ngwaga go amogela therešo.”
Sébastien le Johanna e lego banyalani bao ba tšwago Fora, ba ile ba hudugela Benin ka 2010. Sébastien o re: “Go na le mošomo o montši ka phuthegong. Go hlankela mo go bjalo ka ge eka re tsena sekolo sa go ithuta ka lebelo sa pušo ya Modimo!” Batho ba arabela bjang tšhemong? Johanna o re: “Batho ba nyoretšwe go tseba therešo. Le ge re se tšhemong, batho ba re emiša seterateng ba re botšiša dipotšišo tša Beibele le go tšea dikgatišo tša rena.” Go hudugela moo go kgomile lenyalo la bona bjang? Sébastien o re: “Go matlafaditše lenyalo la rena. Ke thabela go fetša letšatši ka moka ke le tšhemong le mosadi wa ka.”
Eric le mosadi wa gagwe Katy, ke babulamadibogo tikologong yeo e se nago baagi ba bantši kudu ka leboa la Benin. Nywageng e ka bago e lesome e fetilego ge ba be ba sa dula Fora, ba ile ba thoma go bala dihlogo tša mabapi le go hlankela mo go nago le tlhokagalo e kgolo gomme ba boledišana le bana babo rena bao ba lego tirelong ya nako e tletšego. Se se ile sa ba dira gore ba kganyoge go hudugela nageng e šele, e lego seo ba ilego ba se dira ka 2005. Koketšego yeo ba e bonego moo e ba makaditše kudu. Eric o re: “Nywageng e mebedi e fetilego, sehlopha sa rena sa toropong ya Tanguiéta se be se na le bagoeledi ba 9; ga bjale re ba 30. Ka Disontaga, batho ba 50 go ya go ba 80 ba ba gona dibokeng. Ruri go a thabiša go bona koketšego yeo!
GO LEMOGA DITLHOHLO LE GO DI FENYA
Ke ditlhohlo dife tšeo bao ba yago go thuša moo go nago le tlhokagalo ba lebeletšanago le tšona? Benjamin, wa nywaga e 33, ke kgaetšedi ya Anne-Rakel. Ka 2000 ge a be a le kua Denmark, o ile a kopana le moromiwa yo a bego a hlankela Togo. Benjamin o gopola ka gore: “Ka morago ga gore ke botše moromiwa yoo gore ke nyaka go bula madibogo, o ile a re: ‘O ka ya wa bula madibogo kua Togo.’” Benjamin o ile a naganišiša ka seo. O re: “Ka nako yeo ke be ke se ka tšwa ke eba le nywaga e 20, eupša dikgaetšedi tša ka tše pedi di be di šetše di hlankela moo Togo. Se se ile sa dira gore go be bonolo gore ke hudugele moo.” Ka gona o ile a huduga. Lega go le bjalo, go ile gwa ba le lepheko le itšego. Benjamin o hlalosa gore: “Ke be ke sa tsebe le ge e ka ba le lentšu letee la Sefora. Dikgwedi tše tshela tša mathomo di be di le boima ka gobane ke be ke sa kgone go boledišana le batho.” Eupša ge nako e dutše e eya, o ile a kgona go bolela leleme leo. Ga bjale Benjamin o hlankela Bethele ya kua Benin, o iša dikgatišo diphuthegong le go thuša lefapheng la dikhomphutha.
Eric le Katy bao go boletšwego ka bona pejana, ba kile ba hlankela tšhemong ya leleme lešele kua Fora pele ba ka hudugela Benin. Bophelo bo be bo le bjang Afrika Bodikela? Katy o re: “Go be go se bonolo go hwetša madulo a makaone. Re ile ra dula ka ntlong yeo e bego e se na mohlagase le meetse ka dikgwedi tše mmalwa.” Eric o oketša ka gore: “Mo motseng go be go leletšwa mmino godimo go fihlela bošego. O be o swanetše go kgotlelela dilo tša mohuta wo le go ikemišetša go di tlwaela.” Bobedi bja bona ba dumela ka gore: “Lethabo la go hlankela tšhemong yeo e sa šongwego ka mehla le dira gore re se ke ra bona mathata le ge e le afe ao re lebeletšanago le ona.”
Michel le Marie-Agnès e lego banyalani ba go tšwa Fora bao ba lego nywageng ya mafelelong a bo-50, ba ile ba hudugela Benin mo e ka bago nywaga e mehlano e fetilego. Mathomong ba be ba na le dipelaelo. Michel o re: “Ba bangwe ba be ba bapetša go huduga ga rena le motho yo a kgorometšago kiribane a sepela godimo ga thapo—gomme go le bjalo ka ge eka rena re nametše kiribane yeo! Re be re tla boifa ge nkabe re be re sa tsebe gore motho yo a sepelago thapong ke Jehofa. Ka gona re ile ra huduga gomme Jehofa o ile a re hlokomela.”
KAMOO O KA ITOKIŠELETŠAGO KA GONA
Bao ba nago le phihlelo ya go hlankela moo go nago le tlhokagalo ba gatelela bohlokwa bja go itokišeletša seo ka go latela megato ye: Rulaganya e sa le pele. Ithute go tlwaelana le maemo. O se ke wa diriša tšhelete dilong tšeo o sa rulaganyago go di reka. Ithekge ka Jehofa.—Luka 14:28-30.
Sébastien yo go boletšwego ka yena pejana, o re: “Pele re ka huduga, nna le Johanna re ile ra boloka tšhelete ka nywaga e mebedi ka go fokotša ditshenyagalelo tša boitapološo le go se reke dilo go sa hlokagale.” E le gore ba tšwele pele ba hlankela nageng e šele, ba šoma Yuropa dikgwedi tše sego kae ngwaga le ngwaga, e lego seo se ba thušago go bula madibogo Benin ngwaga ka moka.
Marie-Thérèse ke yo mongwe wa dikgaetšedi tše e ka bago tše 20 tše di sa nyalwago tše di tšwago dinageng dišele tšeo di hlankelago mo go nago le tlhokagalo kua Afrika Bodikela. O otlela dipese kua Fora; lega go le bjalo, ka 2006 o ile a tšwa a tlogetše mošomo ngwaga ka moka gore a yo bula madibogo kua Niger. E se kgale, o ile a lemoga gore bjo ke bophelo bjo a bego a bo nyaka. Marie-Thérèse o re: “Ka morago ga go boa Fora, ke ile ka boledišana le mothwadi wa ka gore ke kganyoga go fetoša lenaneo la ka la mošomo, gomme o ile a se be le bothata. Ga bjale, go tloga ka May go fihla ka August, ke otlela dipese kua Fora, ke moka go tloga ka September go fihla ka April, ke bula madibogo kua Niger.”
Bao ba ‘tsomago Mmušo pele’ ba ka bota gore Jehofa o tla ba nea ‘dilo tše dingwe ka moka tše di nyakegago.’ (Mat. 6:33) Ka mohlala: Ela hloko seo se ilego sa diragalela Saphira, e lego kgaetšedi yo a sa nyalwago wa kua Fora yo a lego nywageng ya mafelelo ya bo-20 yo a bulago madibogo kua Benin. Ka 2011 o ile a boela Fora go yo ikgobokeletša tšhelete yeo a ka iphedišago ka yona ngwageng o latelago (e lego ngwaga wa botshelela a le moo) Afrika. Saphira o re: “E be e le Labohlano, e le letšatši la ka la mafelelo mošomong eupša ke be ke sa hloka matšatši a mangwe a lesome gore ke kgoboketše tšhelete e lekanego bakeng sa ngwaga o latelago. Ke be ke šaletšwe feela ke dibeke tše pedi Fora. Ke ile ka botša Jehofa ka bothata bjo. Kapejana ka morago ga moo, batho bao ba nyakelago batho mešomo ba ile ba nteletša mogala ba mpotšiša ge e ba nka kgona go šoma legatong la motho yo mongwe dibeke tše pedi.” Ka Mošupologo, Saphira o ile a ya mošomong woo gore mošomi yo a bego a tla šoma legatong la gagwe a mo tlwaetše modiro. O re: “Ke ile ka šala ke makatše ge ke hwetša gore mošomi yoo e be e le kgaetšedi wa Mokriste yo a bego a nyaka matšatši a lesome gore a ye Sekolong sa Tirelo ya Bobulamadibogo! Mothwadi wa gagwe o be a itše a ka se mo fe matšatši a go khutša ka ntle le ge go be go ka hwetšwa motho yo a ka mo šomelago legato. Kgaetšedi yo o be a kgopetše Jehofa gore a mo thuše—go swana le ge ke dirile.”
MOTHOPO WA KGOTSOFALO YA KGONTHE
Bana babo rena ba bangwe le dikgaetšedi ba hlanketše Afrika Bodikela ka nywaga e mentši e bile ba go dirile legae la bona. Ba bangwe ba hlanketše nywaga e sego kae feela gomme ba boela ga gabo bona. Eupša le lehono, bao ba kilego ba hlankela moo go nago le tlhokagalo ba sa holwa ke phihlelo ya nywaga yeo ba e feditšego ba le dinageng tšeo. Ba ithutile gore kgotsofalo ya kgonthe bophelong e tlišwa ke go hlankela Jehofa.
^ ser. 6 Lekala la Benin le okamela mošomo wa dinaga tše ka moka tše nne tšeo go tšona go bolelwago Sefora.
Ithute ka mo go oketšegilego
Babulamadibogo ba na le Dikolo Dife?
Bao ba fetšago nako e ntši ba le modirong wa go bolela ka Mmušo wa Modimo ba diretšwe dikolo dife tše di kgethegilego?


text:
BEIBELE E FETOŠA MAPHELO
Ke be ke sa Nyake go hwa!
NGWAGA WA MATSWALO: 1964
NAGA: ENGELANE
BOPHELO BJA PELE E EBA MOKRISTE: MMA YO E SA LEGO MOFSA YO E BEGO E LE LERABELE
BOPHELO BJA KA BJA NAKONG E FETILEGO
Ke belegetšwe Paddington, e lego lefelo leo le nago le badudi ba bantši kudu la London, Engelane. Nna le bosesi ba ka ba bararo re be re dula le mma. Tate o be a sa dule le rena ka mehla ka baka la bothata bja gagwe bja go nwa kudu.
Ge ke be ke sa le ngwana, mma o ile a nthuta gore ke rapele bošego bjo bongwe le bjo bongwe. Ke be ke na le Beibele e nyenyane yeo e nago le Dipsalme feela, gomme ke ile ka itlhamela dikopelo ka Dipsalme tšeo. Ke gopola ke bala pukung yeo e sego ya bodumedi mantšu a mangwe ao a ilego a ntšhalela monaganong, ao a rego: “Ka letšatši le lengwe bophelo bo tlo fela.” Mantšu ao e be e le tlhobaboroko go nna ge ke nagana ka bokamoso. Ke ile ka nagana gore: ‘Bophelo bo swanetše go ba bo na le morero.’ ‘Ke ka baka la’ng ke phela?’ Ke be ke sa nyake go hwa!
Ke ile ka thoma go kgahlegela go dirišana le meoya. Ke ile ka leka go boledišana le bahu, ke eya mabitleng le bagwera ba ka ba sekolong, e bile re bogela le dimubi tša go tšhoša. Go ya ka rena dimubi tšeo di be di thabiša e bile di tšhoša.
Ke be ke na le mengwaga e lesome ge ke thoma go se sa laolega. Ke ile ka thoma go kgoga motšoko, gomme ka nakwana ke ge ke šetše ke o lemaletše. Ka morago, ke ile ka thoma go kgoga patše. Ge ke na le mengwaga e 11, ke be ke šetše ke enwa bjala. Le ge ke be ke sa rate tatso ya bjona, ke be ke kgahlwa ke go tagwa. Gape ke be ke rata mmino le go bina. Ge sebaka se be se bulega, ke be ke eya meletlwaneng le di-nightclub. Ke be ke tlwaetše go tšwa bošego gomme ke boe ka masa. Letšatšing le le latelago ke be ke sa ye sekolong ka baka la go lapa. Ge ke le sekolong, ke be ke enwa bjala ka nako ya sekolo.
Ke ile ka se šome gabotse ngwageng wa ka wa mafelelo sekolong. Ka baka la ge mma a be a sa tsebe gore ke lerabele go fihla kae, o ile a nyama a ba a galefa. Re ile ra ngangišana ke moka ka tšhaba gae. Ke ile ka tšea nakwana ke dula le lesogana la ka Tony, yo e bego e le le-Rasta. E be e le sekebekwa, a rekiša diokobatši e bile a tumile ka go galefa o šoro. Go se go ye kae, ke ile ka ima gomme ka belega morwa wa rena ke na le mengwaga e 16.
KAMOO BEIBELE E FETOTŠEGO BOPHELO BJA KA
Ke kopane le Dihlatse tša Jehofa la mathomo ge ke be ke dula hosetele yeo go dulago bomma bao ba sa nyalwago le bana ba bona. Bahlankedi ba mmušo ba be ba mphile phapoši moo. Basadi ba babedi ba Dihlatse ba be ba fela ba etela bomma ba bangwe bao e sa lego bafsa. Ka letšatši le lengwe ke ile ka ba le bona ge ba boledišana. Ke be ke ikemišeditše go bontšha Dihlatse gore di fošitše. Lega go le bjalo, di ile tša araba dipotšišo tša ka tše dintši gabotse di diriša Beibele. Dihlatse di be di le botho e bile di le bonolo, e lego selo seo se bego se nkgahla. Ka gona ke ile ka dumela go ithuta Beibele le tšona.
Ke ile ka ithuta selo se sengwe ka Beibeleng seo se ilego sa fetoša bophelo bja ka. Ke be ke tšhaba go hwa go tloga ge ke be ke sa le ngwana. Ga bjale ke ithutile seo se rutilwego ke Jesu ka tsogo! (Johane 5:28, 29) Ke ithutile gape gore Modimo o na le taba le nna. (1 Petro 5:7) Ke ile ka kgongwa kudu ke mantšu a Jeremia 29:11, ao a rego: “‘Ka gobane nna ke tseba gabotse menagano yeo ke e naganago ka lena,’ o re’alo Jehofa, ‘e lego menagano ya khutšo, e sego ya bošula, gore ke le nee bokamoso le kholofelo.’” Ke ile ka thoma go dumela gore nka ba le kholofelo ya go phela ka mo go sa felego Paradeiseng mo lefaseng.
Dihlatse tša Jehofa di be di mpontšha lerato la kgonthe. Ge ke be ke thoma go ya moo di bokanago gona, batho ka moka ba be ba na le bogwera e bile ba mpontšha lerato! (Johane 13:34, 35) Ba be ba ntshwere gabotse kudu ge ke bapetša le kamoo ke ilego ka swarwa ka gona kerekeng. Dihlatse di ile tša nkamogela go sa šetšwe boemo bja ka. Di ile tša ipha nako ya ka, tša ntlhokomela le go nthuša ka dilo tše dintši. Ke ile ka ikwa eka ke karolo ya lapa le legolo leo le nago le lerato.
Ge ke le gare ke ithuta Beibele, ke ile ka lemoga gore ke swanetše go dira diphetogo e le gore ke itshware ka tsela yeo e kgahlišago Modimo. Go be go se bonolo gore ke tlogele go kgoga motšoko. Ke ile ka ba ka fetoša le mohuta wa mmino wo ke bego ke o theetša ka ge o be o ntira gore ke kganyoge go kgoga patše. Ke ile ka se sa ya meletlwaneng le di-nightclub e le gore ke se ke ka lekega go tagwa, ka ge ke be ke nyaka go dula ke hlaphogetšwe. Ke ile ka nyaka bagwera ba bafsa bao tutuetšo ya bona e botse e bego e tla nthuša go fetoša tsela yeo ke bego ke phela ka yona.
Ka nako e swanago, Tony le yena o be a ithuta Beibele le Dihlatse tša Jehofa. Ge Dihlatse di be di araba dipotšišo tša gagwe di diriša Beibele, le yena o ile a kgodišega gore o be a ithuta therešo. O ile a dira diphetogo tše dikgolo bophelong bja gagwe: o ile a kgaogana le bagwera ba gagwe ba pele ba bašoro, a tlogela bokebekwa a ba a kgaotša go kgoga patše. Ka ge re be re tloga re nyaka go thabiša Jehofa, re ile ra dira diphetogo boitshwarong bja rena le go dira gore morwa wa rena a golele lefelong leo le bolokegilego. Re ile ra nyalana ka 1982.
Ke gopola ke nyaka ka dimakasineng tša Morokami le Phafoga! * ke nyaka ditaba tšeo di bego di bolela ka batho bao ba bego ba kgonne go dira diphetogo tšeo ke bego ke nyaka go di dira. Ke ile ka kgothatšwa kudu ke mehlala ya bona! Ke ile ka kwa ke na le matla a gore ke tšwele pele ke leka go e na le gore ke lahlele toulo. Ke ile ka dula ke rapela Jehofa gore a se ke a ntahla. Nna le Tony re ile ra kolobetšwa ra ba Dihlatse tša Jehofa ka July 1982.
KAMOO KE ILEGO KA HOLEGA KA GONA
Go gwerana le Jehofa Modimo go phološitše bophelo bja ka. Nna le Tony re bone Jehofa a re thekga ge dilo di be di be di sa re sepelele gabotse bophelong. Re ithutile go ithekga ka Modimo dinakong tša mathata, gomme ka mehla re bona a thuša le go thekga lapa la rena.
Ke thabetše go thuša morwa le morwedi ba rena go tseba Jehofa bjalo ka nna. Ga bjale ke a thaba ge ke bona bana ba bona ba gola ba tseba ka Modimo.
Ga ke sa felelwa ke boroko bošego ke tshwenyegile ka bokamoso goba ka lehu. Nna le Tony re swaregile ka go etela diphuthego tša Dihlatse tša Jehofa beke le beke re yo di kgothatša. Re ba le tšona ge di ruta ba bangwe gore ge e ba ba ka dumela go Jesu, le bona ba ka thabela bophelo bjo bo sa felego.
^ par. 17 Le tšona di gatišitšwe ke Dihlatse tša Jehofa.
“Ga ke sa felelwa ke boroko bošego ke tshwenyegile ka bokamoso goba ka lehu”
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
Ke ka Baka la Eng re Swanetše go Bokana Gotee go Rapela Jehofa?
‘Ba tšwela pele ba ikgafela go abelaneng [goba go bokaneng] le ba bangwe.’—DITIRO 2:42.
DIKOPELO: 20, 119
1-3. (a) Bakriste ba bontšhitše bjang gore ba rata go bokana gotee? (Bona seswantšho se se lego ka mo godimo.) (b) Re tlo ahlaahla’ng sehlogong se?
GE Corinna a be a na le nywaga e 17, mmagwe o ile a swarwa gomme a romelwa kampeng ya tlaišo ya kgole le gagabo. Ka morago, Corinna le yena o ile a išwa kampeng ya Siberia yeo e bego e le kgole le gagabo ka dikhilomithara tše dikete. Ge a le moo, o be a šoma polaseng gomme a swarwa bjalo ka lekgoba. Ka dinako tše dingwe o be a gapeletšwa go yo šoma ka ntle le ge go be go tonya kudu mola a be a se na diaparo tše borutho. Go sa šetšwe seo, Corinna le kgaetšedi yo mongwe ba ile ba phetha ka gore ba tla dira selo le ge e le sefe gore ba tloge polaseng yeo gomme ba ye dibokeng tša phuthego.
2 Corinna o itše: “Re ile ra tloga mošomong mantšiboa gomme ra ya seteišeneng sa diterene seo se lego bokgole bja dikhilomithara tše 25. Terene e ile ya tloga ka iri ya bobedi mesong, gomme ya sepela diiri tše tshela go fihla seteišeneng se sengwe. Ke moka re ile ra fologa, ra sepela ka maoto leeto la dikhilomithara tše lesome gore re fihle dibokeng.” Corinna o ile a thaba kudu gore o tšere leeto leo. O itše: “Dibokeng tšeo, re ile ra ithuta Morokami le go opela dikopelo tša Mmušo. Seo se ile sa re matlafatša le go re aga tumelong.” Dikgaetšedi tše tše pedi di ile tša boela polaseng ka morago ga matšatši a mararo, eupša mong wa polase ga se a ka a lemoga le gore ba be ba se gona.
3 Ga e sa le go tloga kgale batho ba Jehofa ba rata go bokana gotee. Ka mohlala, Bakriste ba lekgolong la pele la nywaga ba be ba rata go bokana gotee gore ba rapele Jehofa le go ithuta ka yena. (Ditiro 2:42) Ke therešo gore le wena o rata go ya dibokeng. Eupša go swana le bana beno le dikgaetšedi ka moka, o ka hwetša go le thata go ya dibokeng ka mehla. Mohlomongwe o šoma diiri tše dintši goba o dula o swaregile goba o dula o lapile. Ka gona, ke’ng seo se ka re thušago go dira sohle seo re ka se kgonago gore re be gona dibokeng? [1] (Bona tlhaloso.) Re ka kgothaletša bjang barutwana ba rena ba Beibele le ba bangwe gore ba be gona dibokeng ka mehla? Sehlogo se se tla hlalosa mabaka ao ka wona go ba gona dibokeng (1) go re holago, (2) go thušago ba bangwe le (3) go thabiša Jehofa. [2]—Bona tlhaloso.
DIBOKA DI A RE HOLA
4. Diboka di re thuša bjang go ithuta ka Jehofa?
4 Dibokeng re a rutwa. Seboka se sengwe le se sengwe se re thuša go ithuta ka mo go oketšegilego ka Jehofa. Ka mohlala, diphuthego tše dintši di sa tšwa go ithuta puku ya Batamela Kgaufsi le Jehofa Thutong ya Beibele ya Phuthego. O ile wa ikwa bjang ge re be re ahlaahla dika tša Jehofa le ge o be o ekwa kamoo bana beno ba ikwago ka gona ka yena? Ga go pelaelo gore seo se ile sa dira gore o rate Jehofa le go feta. Ge re le dibokeng, re ithuta gape ka mo go oketšegilego ka Beibele ka go theetša dipolelo le dipontšho le ka go theetša ka kelohloko ge Beibele e balwa. (Nehemia 8:8) Le gona nagana ka dilo tše dintši tšeo re di hwetšago beke le beke ge re lokišetša mmalo wa Beibele gomme re ekwa seo bana babo rena ba ithutilego sona go wona.
5. Diboka di go thušitše bjang go diriša seo o ithutilego sona ka Beibeleng le go kaonefatša tsela yeo o bolelago ditaba tše dibotse?
5 Diboka di re ruta go diriša seo re ithutago sona ka Beibeleng. (1 Bathesalonika 4:9, 10) Ka mohlala, na o kile wa ba sebokeng sa Thuto ya Morokami gomme wa kwa thuto yeo e go tutueletša go dira ka mo go oketšegilego tirelong ya Jehofa, go kaonefatša dithapelo tša gago goba go lebalela ngwaneno goba kgaetšedi? Seboka sa gare ga beke se re ruta kamoo re ka bolelago ditaba tše dibotse le kamoo re ka thušago ba bangwe go kwešiša therešo ya Beibele.—Mateo 28:19, 20.
6. Diboka tša rena di re kgothatša bjang le go re matlafatša?
6 Diboka di a re kgothatša. Lefase la Sathane le leka go fokodiša tumelo ya rena le gona le ka re dira gore re ikwe re gateletšegile e bile re nyamile. Eupša diboka tša rena di a re kgothatša e bile di re fa matla a go tšwela pele re hlankela Jehofa. (Bala Ditiro 15:30-32.) Gantši re ahlaahla kamoo diporofeto tša ka Beibeleng di ilego tša phethagala ka gona. Se se ka re thuša gore re kgodišege le go feta gore dikholofetšo tša Jehofa tša nakong e tlago di tla phethagala. Bana babo rena le dikgaetšedi ga ba re kgothatše feela ge ba nea dipolelo, eupša ba re kgothatša le ge ba araba le go tumiša Jehofa ka go mo opelela go tšwa pelong. (1 Bakorinthe 14:26) Le gona ge re boledišana le bona pele le ka morago ga diboka, re ikwa re lapologile ka gobane re ba le bagwera ba bantši bao ba re ratago kudu.—1 Bakorinthe 16:17, 18.
Diboka tša rena di a re kgothatša e bile di re fa matla a go tšwela pele re hlankela Jehofa
7. Ke ka baka la’ng go le bohlokwa kudu gore re be gona dibokeng?
7 Ge re le dibokeng, re hwetša thušo ya moya wa Modimo o mokgethwa. Jesu o diriša moya wo o mokgethwa go hlahla diphuthego. Ge e le gabotse, o re boditše gore re swanetše go “[kwa] seo moya o se botšago diphuthego.” (Kutollo 2:7) Moya o mokgethwa o ka re thuša gore re ganetše diteko le go bolela ditaba tše dibotse ka sebete. Le gona o ka re thuša go dira diphetho tše bohlale. Ke ka baka leo re swanetšego go dira sohle seo re ka se kgonago gore re be gona dibokeng gore re hwetše thušo ya moya wa Modimo.
GE RE LE DIBOKENG RE THUŠA BA BANGWE
8. Bana babo rena ba holega bjang ge ba re bona dibokeng, ba ekwa re araba e bile re opela? (Bona le lepokisi le le rego, “ Ka Mehla o Tloga Dibokeng a Ikwa a le Kaone.”)
8 Ge re le dibokeng, re ba le dibaka tša go bontšha bana babo rena le dikgaetšedi gore re a ba rata. Ba bantši ka diphuthegong tša gabo rena ba na le mathata. Moapostola Paulo o ngwadile gore ‘re hlokomelaneng seng sa rena,’ goba re tshwenyegeng ka ba bangwe. (Baheberu 10:24, 25) Re ka bontšha gore re na le taba le bana babo rena ge re eba gona dibokeng gore re kgothatšane. Ge re eya dibokeng, re bontšha bana babo rena gore re nyaka go ba le bona le go bolela le bona, e bile re ba bontšha gore re na le taba le kamoo ba ikwago ka gona. Le gona re a ba kgothatša ge ba re kwa re araba e bile re opela go tšwa pelong.—Bakolose 3:16.
9, 10. (a) Hlalosa kamoo mantšu a Jesu ao a lego go Johane 10:16 a re thušago go kwešiša bohlokwa bja go bokana gotee le bana babo rena. (b) Ge re eba gona dibokeng ka mehla, re ka thuša bjang motho yo lapa la gabo le mo hloilego?
9 Ge re eya dibokeng, re thuša phuthego gore e dule e le boteeng. (Bala Johane 10:16.) Jesu o ile a itshwantšha le modiši gomme a swantšha balatedi ba gagwe le mohlape. Nagana ka se: Ge e ba dinku tše pedi di le thabeng, tše dingwe tše pedi di le moeding gomme e tee e le lefelong le itšego, na dinku tšeo tše tlhano ke mohlape? Aowa, ka gobane mohlape wa dinku o dula gotee gomme o latela modiši wa wona. Ka tsela e swanago, ga se ra swanela go arogana le bana babo rena ka go se tle dibokeng. Re swanetše go bokana gotee gore re be karolo ya “mohlape o tee” gomme re latele “modiši o tee.”
10 Diboka tša rena di re thuša gore re be ngatana e tee bjalo ka lapa leo le thabilego. (Psalme 133:1) Ba bangwe ba bana babo rena ka phuthegong ba hloilwe ke ba malapa a gabo bona, e ka ba batswadi ba bona goba bana ba gabo bona. Eupša Jesu o ba holofeditše gore ba tla ba karolo ya lapa leo le tlago go ba rata le go ba hlokomela. (Mareka 10:29, 30) Ge e ba o eba gona dibokeng ka mehla, o ka swana le tate go motho yo mongwe ka phuthegong, wa ba mmagwe, ngwanabo goba kgaetšedi ya gagwe. Ge re nagana ka seo, re tutueletšega go dira sohle seo re ka se kgonago gore re be gona dibokeng ka moka.
RE TLA THABIŠA JEHOFA
11. Go ba gona dibokeng go re thuša bjang go nea Jehofa seo se mo swanetšego?
11 Ge re le dibokeng, re nea Jehofa seo se mo swanetšego. Ka ge Jehofa e le Mmopi wa rena, re swanetše go mo leboga, re mo godiše le go mo tumiša. (Bala Kutollo 7:12.) Re ka dira se dibokeng ge re rapela Jehofa, re mo opelela le ge re bolela ka yena. Ruri diboka di re nea sebaka se sebotse sa go tumiša Jehofa beke e nngwe e nngwe le e nngwe!
Jehofa o a bona gore re tloga re nyaka go ba gona dibokeng gomme o tšeela godimo maiteko ka moka ao re a dirago gore re be moo
12. Jehofa o ikwa bjang ge re ekwa taelo ya gagwe ya gore re be gona dibokeng?
12 Jehofa o re bopile, ka gona re swanetše go mo kwa. O re laetše gore re dule re bokana gotee, kudukudu ge bofelo bo dutše bo batamela. Ka gona ge re ekwa taelo yeo, Jehofa o a thaba. (1 Johane 3:22) O a bona gore re tloga re nyaka go ba gona dibokeng gomme o tšeela godimo maiteko ka moka ao re a dirago gore re be moo.—Baheberu 6:10.
13, 14. Diboka di re batametša bjang kgauswi le Jehofa le Jesu?
13 Ge re eya dibokeng, re bontšha Jehofa gore re nyaka go batamela kgauswi kudu le yena le Morwa wa gagwe. Ge re le dibokeng, re ithuta Beibele gomme ra ithuta seo Jehofa a rego re swanetše go se dira le kamoo re swanetšego go phela ka gona. (Jesaya 30:20, 21) Gaešita le ge batho bao e sego Dihlatse tša Jehofa ba tlile dibokeng, ba a bona gore Jehofa o a re hlahla. (1 Bakorinthe 14:23-25) Jehofa o hlahla diboka tša rena ka moya wa gagwe o mokgethwa, le gona seo re ithutago sona ge re le moo se tšwa go yena. Ka gona ge re le dibokeng, re theetša seo Jehofa a se bolelago, ra kwa kamoo a re ratago ka gona gomme ra batamela kgauswi kudu le yena.
14 Jesu, yena Hlogo ya phuthego, o itše: “Moo go lego ba babedi goba ba bararo ba kgobokane gotee ka leina la ka, le nna ke gona gare ga bona.” (Mateo 18:20) Le gona Beibele e re Jesu ‘o sepela gare’ ga diphuthego. (Kutollo 1:20–2:1) Go molaleng gore Jehofa le Jesu ba na le rena gomme ba a re matlafatša ge re le dibokeng. O nagana gore Jehofa o ikwa bjang ge a bona gore o dira sohle seo o ka se kgonago gore o batamele kgauswi le yena le Morwa wa gagwe?
15. Ge re eya dibokeng, re bontšha Modimo bjang gore re nyaka go mo kwa?
15 Ge re eya dibokeng, re bontšha Jehofa gore re nyaka go mo kwa. Jehofa ga a re gapeletše go dira seo a rego re se dire. (Jesaya 43:23) Ka gona ge re kgetha go kwa taelo ya gagwe ya gore re be gona dibokeng, re bontšha gore re a mo rata le gore re dumela gore o na le tshwanelo ya go re botša seo re swanetšego go se dira. (Baroma 6:17) Ka mohlala, re tla dira’ng ge mothwadi wa rena a nyaka gore re šome kudu moo re palelwago ke go ba gona dibokeng ka mehla? Goba a re re mmušo o laela gore batho bao ba bokanago gotee go rapela Jehofa ba lefišwe, ba golegwe goba ba otlwe ka tsela e nngwe e šoro. Le gona a re re ka dinako tše dingwe o no kgetha go se ye dibokeng eupša wa swarega ka dilo tše dingwe. Maemong a ka moka, re swanetše go dira phetho ya seo re tlago go se dira. (Ditiro 5:29) Eupša nako le nako ge re kgetha go kwa Jehofa, re a mo thabiša.—Diema 27:11.
TŠWELA PELE O EBA GONA DIBOKENG
16, 17. (a) Re tseba bjang gore diboka di be di le bohlokwa kudu go Bakriste ba lekgolong la pele la nywaga? (b) Ngwanabo rena George Gangas o be a ikwa bjang ka diboka tša Bokriste?
16 Go tloga ka Pentekoste ya ngwaga wa 33, Bakriste ba ile ba bokana gotee ka mehla gore ba rapele Jehofa. Ba ile “ba tšwela pele ba ikgafela thutong ya baapostola, go abelaneng [goba go bokaneng] le ba bangwe.” (Ditiro 2:42) Le gona ga se ba ka ba kgaotša go bokana gotee gaešita le ge ba be ba tlaišwa ke mmušo wa Roma le baetapele ba bodumedi ba Bajuda. Le ge maemo a be a le thata, ba ile ba dira sohle seo ba ka se kgonago go tšwela pele ba bokana gotee.
17 Le lehono, bahlanka ba Jehofa ba tšeela diboka godimo le gona ba thabela go ba go tšona. George Gangas, yo e bilego setho sa Sehlopha se Bušago ka nywaga ya ka godimo ga e 22, o itše: “Go bokana le bana babo rena go ntlišetša lethabo le legolo kudu le go nkgothatša. Ke rata go fihla kapela Holong ya Mmušo, le gona ge go kgonega ke be gare ga bao ba tlogago mafelelong. Ke thaba kudu ge ke boledišana le batho ba Modimo. Ge ke le gare ga bona ke ikwa ke le gae ga mahlaku, ke le paradeiseng ya moya.” O okeditše ka gore: “Selo seo ke dulago ke nagana ka sona le go se rata ke go ba gona dibokeng.”
18. O ikwa bjang ka diboka, gona ke eng seo o ikemišeditšego go se dira?
18 Na le wena o ikwa bjalo ka go hlankela Jehofa? Ge e ba go le bjalo, tšwela pele o dira sohle seo o ka se kgonago go ba gona dibokeng ka mehla, le ge go le thata. Bontšha Jehofa gore ikwa go swana le Kgoši Dafida, yo a itšego: “Jehofa, ke ratile ntlo yeo o dulago go yona.”—Psalme 26:8.
^ [1] (serapa 3) Ba bangwe ba bana babo rena le dikgaetšedi ga ba kgone go ya dibokeng ka mehla ka baka la maemo ao ba sa kgonego go a laola. Ka mohlala, ba ka ba ba babja o šoro. Ba ka kgodišega gore Jehofa o kwešiša maemo a bona le gore o tloga a tšeela godimo sohle seo ba se dirago gore ba mo hlankele. Bagolo ba ka thuša batho ba bjalo gore ba theetše diboka, mohlomongwe ka go rulaganya gore ba di theetše ka mogala goba ka go ba rekhotela tšona.
^ [2] (serapa 3) Bona lepokisi leo le rego, “ Mabaka a go ba Gona Dibokeng.”


text:
PONO YA BEIBELE | TLHAGELELO
Tlhagelelo
Batho ba bangwe ba bolela gore bophelo bo bile gona ka tlhagelelo. Ba bangwe ba phethile ka gore Modimo o ile a fo thoma tlholo ke moka a dumelela tlhagelelo e tšwela pele. Ke’ng seo Beibele e se bolelago?
Na pego ya Beibele ya tlholo e ganetša kgopolo ya gore legohle le ka ba le bile gona ka mothuthupo o mogolo?
Beibele e bolela gore: “Mathomong Modimo o hlodile magodimo le lefase.” (Genesi 1:1) Ga e bolele ka go lebanya mabapi le kamoo Modimo a hlodilego dilo ka moka. Ka gona, gaešita le ge e ba mothuthupo o mogolo o tšweleditše legohle, seo se be se ka se thulane le seo se boletšwego ka Beibeleng. Go e na le moo, Genesi 1:1 e be e tla araba potšišo ya gore, Ke mang yo a bakilego mothuthupo o mogolo?
Ke therešo gore borathutamahlale ba bantši ba dumela gore mothuthupo o mogolo o ile wa fo itiragalela, e lego tiragalo yeo e sa hlahlwego ke motho yeo e ilego ya tšweletša dinaledi le dipolanete ka tekanyo e itšego ya nako. Beibele ga e thekge pono yeo eupša e bolela gore legohle le bile gona ka taelo ya Modimo, go sa šetšwe gore a ka ba a dirišitše mothuthupo o mogolo goba mohuta o itšego wa tlholo.
“Mathomong Modimo o hlodile magodimo le lefase.”—Genesi 1:1.
Na pego ya Beibele e dumela gore diphedi di a fetoga ge nako e dutše e eya?
Ee. Beibele e bolela gore Modimo o bopile dilo tše di phelago “go ya ka mehuta ya tšona.” (Genesi 1:11, 12, 21, 24, 25) Na di ka fapana di etšwa mohuteng o tee? Ee. Lega go le bjalo, na go itlwaelanya le maemo ga diphedi tšeo di tšwago mohuteng o tee go hlatsela gore mafelelong di ka tšweletša mohuta o mongwe o mofsa? Aowa.
Ela hloko mohlala: Ka bo-1970, banyakišiši ba ile ba ithuta ka dinonyana tšeo di bitšwago di-finche dihlakahlakeng tša Galápagos. Ba ile ba lemoga gore go fetoga ga boemo bja leratadima go dirile gore di-finche tša melomo e megolwanyana di kgone go phologa. Ba bangwe ba re se ke bohlatse bja tlhagelelo. Eupša na seo ke bohlatse bja tlhagelelo goba e fo ba go itlwaelanya le maemo? Nywaga ka morago, di-finche tša melomo e menyenyane di ile tša thoma go ata gape. Nyakišišo yeo e dirile gore moporofesara wa thuto ya setlogo sa motho e lego Jeffrey H. Schwartz, a phethe ka gore le ge go itlwaelanya le maemo go ka thuša diphedi gore di phologe nakong ya ge maemo a fetoga, “ga se gore go bopša selo se sengwe se sefsa.”
Na Beibele le thuto ya tlhagelelo di ka dumelelana?
Beibele e re: “[Modimo] o bopile dilo ka moka.” (Kutollo 4:11) Ga se a “khutša” go fihlela a phetha modiro wa gagwe wa tlholo. (Genesi 2:2) Seo se bolelwago mo se a kwagala: Modimo ga se a bopa sephedi se bonolo ke moka a khutša, ge sephedi seo ka nywaga e dimilione se dutše se tšweletša mehutahuta ya dihlapi, ditšhwene le batho. * Kgopolo e bjalo yeo e bitšwago tlhagelelo ya diphetogo tše dikgolo e thulana le seo Beibele e se bolelago ka Mmopi ge e re o “bopile magodimo le lefase, lewatle le tšohle tše di lego go tšona.”—Ekisodo 20:11; Kutollo 10:6.
“Wena Jehofa Modimo wa rena o swanelwa ke go amogela letago, kgodišo le matla, gobane o bopile dilo ka moka gomme di bile gona le go bopša ka baka la thato ya gago.”—Kutollo 4:11.
Bakeng sa go ithuta ka mo go oketšegilego: Beibele e re “dika tša [Modimo] tše di sa bonagalego di bonwa gabotse go tloga tlholong ya lefase go ya pele, gobane di hlathwa ka dilo tšeo di dirilwego.” (Baroma 1:20) Go ithuta ka Modimo go ka dira gore bophelo bo be le morero, ka gobane o rerile go putsa bohle bao ba mo tsomago ka potego. (Mmoledi 12:13; Baheberu 11:6) Bakeng sa tsebišo e oketšegilego, eya go www.jw.org/nso goba o ikgokaganye le Dihlatse tša Jehofa. Lebelela ka tlase ga DITHUTO TŠA BEIBELE > DIPOTŠIŠO TŠA BEIBELE DI A ARABJA.
^ par. 12 Go fapana le seo se bolelwago ke borathutatlholo, Beibele ga e thekge kgopolo ya gore Modimo o bopile lefase ka matšatši a tshelelago a diiri tše 24. Bakeng sa tsebišo e oketšegilego, bona matlakala 24-27 a poroutšha ya Na Dilo tše di Phelago di Bopilwe? Poroutšha ye e gatišitšwe ke Dihlatse tša Jehofa gomme o ka e taonelouta mahala go www.jw.org/nso.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Greece
Watch Tower Bible and Tract Society
Kifisias 77
GR 151 24 MAROUSI
GREECE
+30 210-619-7630
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 12:00 mosegare le go thoma ka 2:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka Segerika, Segerika (ka mongwalo wa Seroma) le ka Polelo ya Diatla ya Gerika. Go okamelwa modiro wa Dihlatse tša Jehofa Greece le Cyprus.